qundao/data-zh-poetry huggingface dataset:
偈頌一百六十九首·其八五
作者：釋智朋
朝代：宋

千聖頂𩕳打開，三塗地底把住。
是汝諸人鼻孔，總在山僧手裏，一時穿却。
偈頌一百六十九首·其八六
作者：釋智朋
朝代：宋

金剛圈，栗棘蓬。
識得衲僧公驗，便是造化爐中。
偈頌一百六十九首·其八四
作者：釋智朋
朝代：宋

收則大地全收，展則大千俱覆。
黄面瞿曇，隠身無路。
偈頌一百六十九首·其六
作者：釋智朋
朝代：宋

未舉先知，未言先領。
趙州無關，玄沙有嶺。
萬別千差一印定。
偈頌一百六十九首·其六七
作者：釋智朋
朝代：宋

大海一漚，未發已前。
坤六段，乾三連。
擬欲眨眼，馿年馿年。
偈頌一百六十九首·其六三
作者：釋智朋
朝代：宋

天上星，夜夜現。
眼豁開，方始見。
黄面瞿曇，腦後拔箭。
偈頌一百六十九首·其六九
作者：釋智朋
朝代：宋

正旦令晨，物物咸新。
衲僧應時納祐，不是和光同塵。
柏樹子，麻三斤，死柴頭上放陽春。
偈頌一百六十九首·其六二
作者：釋智朋
朝代：宋

靈龜未兆之際，黑豆未芽已前，道得一句，蓋地蓋天，猶未是無師句自然句。
秋風高，秋空闊，雪峰何曾桶底脫。
偈頌一百六十九首·其六五
作者：釋智朋
朝代：宋

三界無安，猶如火宅。
良醫之門，愈多病人。
傅大士打失鼻孔眼睛，至今尋討不見。
胡相公偏要向高高峰頂起殿，不管鹽貴米賤。
春風一陣來，花開三五片。
達磨大師挨拶不入，忽携隻履返西天。
偈頌一百六十九首·其六六
作者：釋智朋
朝代：宋

一處通，千處萬處絕羅籠。
青山常在，知識難逢。
威音王已前，猶是坐家致仕。
衲僧氣宇如王，溈山笠子，誌公拄杖。
偈頌一百六十九首·其六四
作者：釋智朋
朝代：宋

寒時寒殺，熱時熱殺。
諸方普請寒暄。
雙林寒時熱殺，熱時寒殺。
且非別換條貫，大士從來頭戴冠。
偈頌一百六十九首·其四〇
作者：釋智朋
朝代：宋

凍雲垂野，掠地衝風。
乾坤把定，凡聖潜蹤。
堪笑神光曾斷臂，至今埋在雪堆中。
偈頌一百六十九首·其四一
作者：釋智朋
朝代：宋

向上機，活人句。
石火電光，葛藤露布。
靈蹤更在猿啼處。
偈頌一百六十九首·其四七
作者：釋智朋
朝代：宋

東開西閉，滯在門庭，左出右入，重添途轍。
新香山有條活路，與諸人共行去也。
偈頌一百六十九首·其四三
作者：釋智朋
朝代：宋

大無外，細無內。
斗換星移，明珠絕纇。
權實不到處，賓主歷然時，佛祖無門著眼窺。
偈頌一百六十九首·其四二
作者：釋智朋
朝代：宋

塵劫事，只如今。
向這裏瓦解冰銷，如水入水，似金博金。
未知年窮歲盡在，三年一閏。
偈頌一百六十九首·其四五
作者：釋智朋
朝代：宋

分明見徹，開口猶難，驀過重關，轉身無路。
只這拙處，作麽生去。
不得有語，不得無語，發機須是千鈞弩。
偈頌一百六十九首·其四八
作者：釋智朋
朝代：宋

禮自己佛，燒自己香。
容顔甚奇妙，光明照十方。
偈頌一百六十九首·其四六
作者：釋智朋
朝代：宋

履踐平實道路，倚門傍戶。
敲磕嶮峻門庭，接響承虛。
無師智，自然智。
推倒大梅峰，一舉九萬里。
保福緩緩向道，伏惟安置。
偈頌一百六十九首·其四四
作者：釋智朋
朝代：宋

塵劫至今，堂堂丈夫。
無毫髮許，蓋覆得渠。
覓之轉失，親之轉疏。
不論聖凡，說甚賢愚。
直饒放下屠刀，衲僧門下未敢相許。
出山相贊
作者：釋智朋
朝代：宋

子夜逾城，午夜見星。
青天白日，大道不行。
水泥脚下轉深深，究竟何曾得道成。
大歇和尚贊
作者：釋智朋
朝代：宋

擔一字板，喪却生涯。
見聵翁頂門有竅，識秘魔手裏無叉。
霹靂震驚，幾蟄龍蛇。
信手方圓，了無痕瑕。
回垂天之雲翼，念寶林之故家。
掃狐兔陸梁之區，輕重輸經界之際。
俾檮陰永蔚，槁面生霞。
若非鐵樹生花，安能如是耶。
寒山贊
作者：釋智朋
朝代：宋

五字忍饑吟，十年忘歸路。
著不著大笑，一場吐不出。
相似底句，是真文殊。
無二文殊，蘇盧㗭唎，㗭唎蘇盧。
寒拾贊
作者：釋智朋
朝代：宋

放下苕帚，對坐巖穴。
眼看不亭，口說不歇。
想得峨眉五臺，無此一天明月。
對月了殘經二首·其一
作者：釋智朋
朝代：宋

月在天，字在紙。
於此經，了也未。
口如鼻孔眼如眉，依前坐在光影裏。
對月了殘經二首·其二
作者：釋智朋
朝代：宋

心洞明，眼豁開。
末後句，絕安排。
未曾展卷，明月自來。
布袋和尚贊三首·其一
作者：釋智朋
朝代：宋

拖布囊，握烏藤。
街頭市尾，不是閑行。
拾得贊
作者：釋智朋
朝代：宋

來無地頭，去有蹤跡。
笑不省是什麽意，掃不盡幾多狼藉。
苦海無邊，行願無邊。
喚作普賢，即非普賢。
朝陽穿破衲二首·其一
作者：釋智朋
朝代：宋

襤襂衣，能多少。
破不盡，補不了。
新羅夜半日輪紅，線路何曾穿得透。
朝陽穿破衲二首·其二
作者：釋智朋
朝代：宋

骨相寒，毳寒衲。
不朝陽，難提掇。
正與麽時，大地火發。
渡蘆達磨贊二首·其一
作者：釋智朋
朝代：宋

江水無極，莖蘆可折。
離了梁朝，未到魏闕。
此恨波心向誰說。
無準和尚贊
作者：釋智朋
朝代：宋

奮身鐵色，飛崖倒戈，欠蹄少角。
得聵翁之聰而震忽雷，乘雲巢之雲而撒巨雹。
遠若可親，邇而愈邈。
拈死柴頭，煨文武火，而起龍宮之烈焰。
以廣長舌，談真聖諦，而被天子之恩渥。
或謂爲密庵破庵，跳籬驀墉之克家。
豈知是脩水黄梅，寒霜冷燄之超卓者也。
獅子相觀音贊
作者：釋智朋
朝代：宋

獅子國中，隨類度生。
盤石海潮，呵吼不停。
要見真獅子兒，於斯觀其音聲。
行道觀音贊
作者：釋智朋
朝代：宋

盡聞不住，業識忙忙。
空所空滅，遍界難藏。
特地經行往那方。
觀音贊
作者：釋智朋
朝代：宋

十方圓明，應現非一。
眼看浄瓶，坐盤陀石。
楊枝入手時，一滴是一滴。
豐干贊
作者：釋智朋
朝代：宋

跨猛虎去來，與寒拾來去。
賊火不勘，自相訐露。
謂是彌陀，有何憑據。
踏蓮葉觀音贊
作者：釋智朋
朝代：宋

剎海無數，分身遍普。
蓮華葉上，如日卓午。
應作如是觀，圓通二十五。
偈四首·其二
作者：釋智本
朝代：宋

祖翁卓卓犖犖，兒孫齷齷齪齪。
有處藏頭，沒處露角。
借問衲僧，如何摸索。
偈
作者：釋智深
朝代：宋

兜率降生，雙林示滅。
掘地討天，虛空釘橛。
四十九年，播土揚塵。
三百餘會，納盡敗缺。
盡力布網張羅，未免喚龜作鼈。
末後拘尸城畔，槨示雙趺。
旁人冷眼，看來大似弄巧成拙。
偈
作者：釋智策
朝代：宋

著意忘懷，掘地深埋。
空洞無象，髑髏妄想。
譬如兩鏡相照，中間早已立象。
直饒東澗水流西澗水，南山燒炭北山紅。
頌古十一首·其二
作者：釋智鑒
朝代：宋

倒却門前剎竿，全提那涉玄端。
翻身不坐空王殿，月照千峯夜色寒。
偈頌十首·其五
作者：釋曇密
朝代：宋

即心即佛，非心非佛。
不是心，不是佛，不是物，半夜虛空揣出骨。
十分描摸畫難成，試問諸人是何物。
阿呵呵，咄咄咄。
拶倒門前大案山，搏風放出遼天鶻。
偈頌十首·其四
作者：釋曇密
朝代：宋

春日晴，黄鶑鳴，更聽斷崖流水聲。
青山疊翠，款步作程，歸來煙島有誰爭。
偈
作者：釋曇清
朝代：宋

殺父殺母，佛前懺悔。
殺佛殺祖，不消懺悔。
爲甚麽不消懺悔，且得冤家解脫。
偈二首·其一
作者：釋曇玩
朝代：宋

汝有一對眼，我也有一對眼。
汝若瞞，還自瞞。
汝若成佛作祖，老僧無汝底分。
汝若做驢做馬，老僧救汝不得。
偈頌六十首·其一七
作者：釋曇華
朝代：宋

天清地寧，時康道泰。
摩醯正眼洞明，肘後靈符光彩。
偈頌六十首·其一六
作者：釋曇華
朝代：宋

藥山道頭，雲巖知尾。
雖然頭尾相稱，要且不知羞耻。
偈頌六十首·其三
作者：釋曇華
朝代：宋

黄蘗老婆，大愚饒舌。
佛法無多子，正眼瞎馿滅。
妙嚴突出拄杖，三人證龜成鼈。
拄杖子，善甄別。
硬却脊梁，莫教漏泄。
觀音菩薩將錢買胡餠，放下却是一塊生鐵。
偈頌六十首·其三〇
作者：釋曇華
朝代：宋

識得橙子，周匝有餘。
識得橙子，天地懸殊。
若向周匝有餘處會，理上偏枯。
若向天地懸殊處會，事上偏枯。
偈頌六十首·其三三
作者：釋曇華
朝代：宋

西天四七，唐土二三。
盡向者裏釘樁摇櫓，新東林爲你諸人解纜放船。
未說超宗異目，若得齊眉共矚。
亦可明窗下安排，未免欄腮摑出。
偈頌六十首·其九
作者：釋曇華
朝代：宋

雲門露，猛如虎。
達磨師，不是祖。
豈不見鹽官老須彌爲槌，虛空爲鼓。
又不見禾山老解打鼓。
休莽鹵，甜瓜徹蒂甜，苦瓠連根苦。
偈頌六十首·其二
作者：釋曇華
朝代：宋

九年面壁，壞却東土兒孫。
隻履西歸，鈍置黄面老子。
偈頌六十首·其二〇
作者：釋曇華
朝代：宋

若作一句商量，喫粥喫飯阿誰不會。
不作一句商量，屎坑裏蟲子笑殺闍梨。
偈頌六十首·其五二
作者：釋曇華
朝代：宋

禪禪，更不相煎。
坐底自坐，眠底自眠。
大家安樂，無法可傳。
禪禪，曹洞五位，臨濟三玄。
大年三十夜，脚踏地，頭頂天。
禪禪，不直半文錢。
海枯終見底，人死脚皮穿。
偈頌六十首·其五六
作者：釋曇華
朝代：宋

青蘿夤緣直上寒松之頂，白雲澹濘出沒太虛之中。
狗子尾巴書梵字，野狐窟宅梵王宮。
偈頌六十首·其六
作者：釋曇華
朝代：宋

百草頭上，罷却干戈。
萬仞峰前，縱橫遊戲。
暗嗟魯祖面壁，一味祇貪瞌睡。
翻笑睦州見僧，與我提一桶水。
偈頌六十首·其四
作者：釋曇華
朝代：宋

大丈夫，須猛烈。
打破從前伎倆，直下斬釘截鐵。
拈却佛祖機，拔却繫馿橛。
豈不見睦州爲人太親切，拶得雲門脚折。
後來兒孫不辨端倪，却向推門處辨別。
若也恁麽參禪，馿年未得休歇。
妙嚴不惜眉毛，與你當頭拈出。
南贍部洲人，常在北鬰單越。
偈頌六十首·其四〇
作者：釋曇華
朝代：宋

道遠乎哉，觸事而真，善因招惡果。
聖遠乎哉，體之即神，刻糞作旃檀。
偈頌六十首·其四一
作者：釋曇華
朝代：宋

趙州喫茶，我也怕他。
若非債主，便是冤家。
倚牆靠壁成群隊，不知誰解辨龍蛇。
偈頌六十首·其四七
作者：釋曇華
朝代：宋

千說萬說，不如親見。
把手共行，略通一線。
打破漆桶，何曾見面。
阿耨多羅三藐三菩提，也是靈驗。
蔣山恁麽做頌，馿年也未夢見。
偈頌六十首·其四六
作者：釋曇華
朝代：宋

泥多佛大，水長船高。
直饒說得道理分明，也須親到一遭。
平江虞祖道寫頂相求贊
作者：釋曇華
朝代：宋

枯松下，盤陀上，獨坐大方，橫按拄杖。
謂是應庵，無恁相狀。
謂非應庵，誰肯歸向。
分付祖道，試自定當。
禪人寫真請贊·其一一
作者：釋曇華
朝代：宋

身心一如，身外無餘。
不願成佛，亦非凡夫。
甘作上牢漆桶，無心計較錙銖。
萬古銀山鐵壁，更沒者也之乎。
是則活埋老僧，不是則打殺曇慧。
暗透兩重牢關，烈焰不藏蚊蚋。
禪人寫真請贊·其三
作者：釋曇華
朝代：宋

者漢初無罪過，祇是頭匾眼大。
雖然肚裏醒醒，開口便先話墮。
如斯出世爲人，恰似大蟲看水磨。
禪人寫真請贊·其二
作者：釋曇華
朝代：宋

法中之魔，僧中之賊。
盜佛祖寶刀，斷衲僧命脈。
貧窮者示之無價寶珠，富貴者令之破家散宅。
不是平地上干戈，且非孤峻處標格。
禪人寫真請贊·其四
作者：釋曇華
朝代：宋

豎拂拄拂，全機出沒。
一喝耳聾三日，叢林至今狼藉。
屈屈，且道是馬祖屈，百丈屈，歸宗屈。
宗一侍者，但恁麽拈出。
蓮道人自寫像求贊
作者：釋曇華
朝代：宋

凌行婆，蓮道者。
一箇患聾，一箇患啞。
聾者善聽，啞者能話。
堪笑堪悲，可知禮也。
贊佛眼叔祖雪堂和尚侍立
作者：釋曇華
朝代：宋

正法眼藏，瞎馿邊滅。
父行子隨，了無途轍。
老禪已是錯針錐，添得應庵亂饒舌。
贊大慧禪師
作者：釋曇華
朝代：宋

人天之師，佛祖榜樣。
頂𩕳一著，匙挑不上。
俾臨濟價增十倍，起圓悟更無伎倆。
小姪如此贊揚，老胡决定有望。
三十年後脫空話行，也是一番性懆起謗。
贊李知府朝議
作者：釋曇華
朝代：宋

人言公死，我言公在。
在在在何處，清風動天籟。
贊程宗古承務
作者：釋曇華
朝代：宋

龐居士悟心於馬駒言下，裴相國得大用於黄蘗棒頭。
雖相去數百年間，其金聲玉振聯環不斷。
彼時有此二大老光明烜赫，此時有宗古先生仁義禮信。
根於心而能以此心確然履踐，佛祖大解脫門誠不讓耳。
白雲山月未足爲齊，寒檜青松堪同大節。
偈四首·其一
作者：釋曇賁
朝代：宋

五百生中受屈，祇緣不識個落字。
百千衆中較量，祇緣不識個昧字。
都來兩字淆訛，陷卻多少平直。
偈四首·其二
作者：釋曇賁
朝代：宋

維摩病，說盡道理。
龍翔病，咳嗽不已。
咳嗽不已，說盡道理。
說盡道理，咳嗽不已。
本是長江湊風冷，卻教露柱患頭風。
頌古四首·其二
作者：釋曇賁
朝代：宋

婆子因行掉臂，趙州因事長智。
無端一句淆沎，惹得四海鼎沸。
勘破了，有誰知。
春風過後無消息，留得殘花一兩枝。
偈
作者：釋曉純
朝代：宋

有箇漢自從曠大劫，無住亦無依。
上無片瓦蓋頭，下無寸土立足。
朝到西天，暮歸東土。
偈頌一百零三首·其一
作者：釋月磵
朝代：宋

東鄰西舍，隔壁深冤。
真語實語呪詛語，分明爲我重宣。
偈頌一百零三首·其一〇
作者：釋月磵
朝代：宋

古佛心，無背面。
泥團土塊，磚頭瓦片。
是汝諸人，每日於土木場中，何止行一徧兩徧，三四五徧。
因甚足踏不著，眼覷不見。
令人長憶謝玄暉，解道澄江浄如練。
偈頌一百零三首·其一〇一
作者：釋月磵
朝代：宋

鳳脫千絲之網，魚離百搳之鈎。
沒拘束，魚悠悠，明月清風天地秋。
偈頌一百零三首·其一一
作者：釋月磵
朝代：宋

六陰剝盡，鄱陽湖盡底乾枯。
一陽復生，蠙州門暗通一線。
長一線，一線長，箇事分明不覆藏。
有般漢聞與麽告報，便道一生二，二生三，三生萬物。
如斯領會，笑倒街頭石敢當。
偈頌一百零三首·其一七
作者：釋月磵
朝代：宋

結虛空，捏定如生鐵。
解聖凡，普請出陰界。
西天此土，南嶽天台，總不出師僧陳年破草鞋。
偈頌一百零三首·其一三
作者：釋月磵
朝代：宋

布袋頭，今日結。
上三星，下半月。
觀著重添眼中屑。
沒理會，易分別。
若要通身冷汗流，嚼碎通紅塊生鐵。
偈頌一百零三首·其一五
作者：釋月磵
朝代：宋

佛祖格外機，衲僧向上著。
著眼覷不是，舉步踏不著。
擬之即差，不擬尤錯。
是汝諸人，九十日如鷹在韝，如魚在箔，有甚快樂。
山僧今日出手，爲諸人解拈去縛。
偈頌一百零三首·其一六
作者：釋月磵
朝代：宋

橫十尺，豎十尺。
潦倒毱多尊者，三千里外斫額。
偈頌一百零三首·其一四
作者：釋月磵
朝代：宋

諸佛的旨，諸祖玄機，分明覿面爲提持。
是汝諸人，因甚覷著眼如眉。
易填巨壑，難滿漏巵。
偈頌一百零三首·其七
作者：釋月磵
朝代：宋

八十種好，三十二相。
醜惡容止，餵狗不噇。
正好燒香供養。
偈頌一百零三首·其七一
作者：釋月磵
朝代：宋

黄蘗山頭三頓棒，集雲峰下四藤條。
行不著，用得喬。
堪笑大禪佛，小廝兒，錯將一滴，認作全潮。
偈頌一百零三首·其七七
作者：釋月磵
朝代：宋

普請摘茶，仰山撼樹。
則川提籃，撿點將來落二三。
入草一回親見得，枝枝葉葉是瞿曇。
偈頌一百零三首·其七二
作者：釋月磵
朝代：宋

擊梧桐，驚老鳳。
戽九淵，縛獰龍。
同不同，別有靈犀一點通。
偈頌一百零三首·其七八
作者：釋月磵
朝代：宋

雲門向廣寒宮裏呈月，圓悟向龍王宮裏呈珠。
薦福雖臂長袖短，亦有一箇道處。
偈頌一百零三首·其三
作者：釋月磵
朝代：宋

一切衆生，本曾不迷。
悟之一字，甚處得來。
堪笑老瞿曇，鏡上又添埃。
偈頌一百零三首·其三〇
作者：釋月磵
朝代：宋

是亦剗，非亦剗，盡法無民。
山僧今日，曲爲指陳，幽州江口石人蹲。
偈頌一百零三首·其三五
作者：釋月磵
朝代：宋

鳥鳴芳樹，蛙閙葑池。
最親最切，總爲提持。
不如三更枝上，一聲聲是杜鵑啼。
偈頌一百零三首·其三六
作者：釋月磵
朝代：宋

西江十八灘聲，太白峰頭同一眼聽。
東海潑天濤瀾，集雲峰頂同一耳觀。
眼耳俱忘，觀聽皆滅。
三十年後重新舉，舜若多神驚吐舌。
偈頌一百零三首·其三四
作者：釋月磵
朝代：宋

有準的，沒窠臼。
有時覷捕全無，無時覷捕還有。
取不得，捨不得，饒州城裏一分鈔，買柄芭花帚。
偈頌一百零三首·其九〇
作者：釋月磵
朝代：宋

投子欲挂羚羊之角，爭奈臭肉來蠅。
榮禪客獵犬無靈性，徒戀枯樁。
偈頌一百零三首·其九一
作者：釋月磵
朝代：宋

名不得，狀不得，不可得中親搆得。
絕瑕翳，明皎潔，大似中秋夜明月。
別別，廣寒宮殿爛銀闕。
偈頌一百零三首·其九七
作者：釋月磵
朝代：宋

破砂盆，無貴賤。
等閑拈向昌江上，盡大地人同一見。
彷彿宣州木瓜，依稀景鎮寶變。
偈頌一百零三首·其九八
作者：釋月磵
朝代：宋

指臨濟，見黄蘗，陷虎機深。
接雲門，嗣雪峰，送賦過界。
薦福聻雲晴，楚天春欲雨，三草二木皆萌芽。
偈頌一百零三首·其九六
作者：釋月磵
朝代：宋

魚行水濁，鳥飛毛落。
若起一毫佛見法見，盡六州之鐵難鑄錯。
偈頌一百零三首·其二
作者：釋月磵
朝代：宋

隨師三年，咳嗽相似。
山僧隨這老漢六年，相識還同不相識。
偈頌一百零三首·其二二
作者：釋月磵
朝代：宋

歲在子，月在子，一陽生在子。
惟有衲僧家，佛不知有釋迦老子，祖不知有達磨老子。
又誰管你天翻地覆，陰消陽長一著子。
偈頌一百零三首·其二六
作者：釋月磵
朝代：宋

九十日內，山河大地一布袋。
九十日外，是聖是凡無罣礙。
朝南嶽，暮天台。
飯錢即且置，還我草鞋錢來。
偈頌一百零三首·其二四
作者：釋月磵
朝代：宋

威音未生已前，有此清凉大木。
根蟠無陰陽地上，影藏叫不響山谷。
枝枝葉葉，婆婆娑娑，蔭覆天下人。
彷彿當年黄蘗會中，喫蒿枝底尊宿。
偈頌一百零三首·其五
作者：釋月磵
朝代：宋

迷不自迷，對悟立迷。
悟不自悟，因迷說悟。
悟乃迷之體，迷乃悟之用。
青天白日，切忌說夢。
偈頌一百零三首·其五〇
作者：釋月磵
朝代：宋

憨彌勒，胡達磨。
驀劄相逢，圍爐打坐。
或說當來下生，或說開花結果。
者匙火筯笑呵呵，總是認橘皮作火。
偈頌一百零三首·其五七
作者：釋月磵
朝代：宋

蛟不識劍劍下死，虎不識穽穽中死。
從上諸老，各設機關，甚於劍穽。
汝等諸人，聞如不聞，見如不見，方有少分相應。
偈頌一百零三首·其五三
作者：釋月磵
朝代：宋

道無蹊徑，饒州東出永平門。
法無定相，木歲又除壬午曆。
冥運潜舒，玄機尚戢。
過去已過去，未來猶未來。
直得天凝地閉，雪老冰枯，蟄戶未開，龍無龍句。
正當此時，諸人性命，落在甚處。
一聲鳴爆竹，天地悉皆春。
偈頌一百零三首·其五九
作者：釋月磵
朝代：宋

漁舟一個兩個欵乃歌聲，楊柳三株四株低垂金線。
佛祖玄機，十分成現。
魯公亭上來來往往，多少衲僧阿誰親見。
見沙禽已在浮洲岸。
偈頌一百零三首·其五五
作者：釋月磵
朝代：宋

行亦禪，坐亦禪，語默動靜體安然。
偈頌一百零三首·其五八
作者：釋月磵
朝代：宋

新年頭佛法，鏡清道有，智門道無。
行盡江南江北路，家家門首釘桃符。
偈頌一百零三首·其八
作者：釋月磵
朝代：宋

即心即佛，狐狸戀窟。
非心非佛，當機放出遼天鶻。
馬大師等閑向虛空裏拋箇題目，經今五七百年，更無一人描寫得著。
偈頌一百零三首·其八〇
作者：釋月磵
朝代：宋

昨日雨，今日雨。
漁父謳歌，老農歡舞。
堪笑蒲許林中，鄧師伯把不定，却向豆子山前打瓦皷。
熟不熟，但看五月廿六。
偈頌一百零三首·其八一
作者：釋月磵
朝代：宋

誰駕燭龍，赫日當空。
山河大地通身汗出，草木昆蟲無處潜蹤。
昨夜三更，拄杖子驀然𨁝跳。
觸著帝釋鼻孔，雨似盆傾。
是汝諸人半醒半困，猶在夢中，喜喜歡歡是老農。
偈頌一百零三首·其八七
作者：釋月磵
朝代：宋

總總林林，厥疾彌深。
文殊既無靈驗之藥，盧扁難下膏肓之針。
山僧有箇秘傳訣，掃除萬病是無心。
偈頌一百零三首·其八五
作者：釋月磵
朝代：宋

參得到，悟得徹，自謂龍門上客。
薦福有棒，亦未到伊喫。
行百里者半九十。
偈頌一百零三首·其八四
作者：釋月磵
朝代：宋

達磨西來，傳個策子。
少至萬言，多無一字。
賤如金璧，貴如泥土。
第一句爲君擧，聽著即聾，覷著即瞽。
偈頌一百零三首·其六
作者：釋月磵
朝代：宋

天無門，地無戶，山僧有箇通霄路。
一步兩步，三四五步。
偈頌一百零三首·其六〇
作者：釋月磵
朝代：宋

佛病祖病，正在膏肓。
文殊是藥採將來都用不著，杜順灸豬左膊上亦錯商量。
東湖水點菖蒲茶，個是單傳海上方。
偈頌一百零三首·其六一
作者：釋月磵
朝代：宋

有縱跡，沒縫罅。
善財七日尋覓不得，趙州五年分疏不下。
汝等諸人，那邊經冬，者邊過夏。
因甚問著，如聾似啞。
水銀無假。
偈頌一百零三首·其六八
作者：釋月磵
朝代：宋

大庾嶺頭，高安灘頭。
下盡手脚，結盡冤讎。
箇事何曾得徹頭，禍在源頭。
偈頌一百零三首·其四一
作者：釋月磵
朝代：宋

兩堂首座，一人拈出照乘之珠，一人拈出連城之璧。
臨濟尋常喝似雷奔，者裏下得一喝，何止價增十倍。
偈頌一百零三首·其四七
作者：釋月磵
朝代：宋

道在屎溺，道在稊稗，道在瓦礫。
蕩蕩一條官驛路，何須特地栽荆棘。
偈頌一百零三首·其四三
作者：釋月磵
朝代：宋

如佛見佛，佛無異見。
如法說法，法無異說。
只如鴉鳴鵲噪，鶑啼燕語，是有異說，是無異說。
偈頌一百零三首·其四二
作者：釋月磵
朝代：宋

一機不露，萬機寢削。
今日當陽，提者一著。
荆山之玉輕抵鵲。
偈頌一百零三首·其四五
作者：釋月磵
朝代：宋

世尊拈花，南泉指花，靈雲桃花，智門蓮花，總是空花，添得衲僧眼中花。
諸人若要發明心花，直須鐵樹開花。
偈頌一百零三首·其四四
作者：釋月磵
朝代：宋

子得其用，父得其體。
互呈醜惡，挂人唇齒。
至今茶樹上，葉葉哭春雨。
偈頌四首·其一
作者：釋月磵
朝代：宋

瑞岩惺惺，薦福莫莫。
瞞頇佛性，束之高閣。
月磵別用的當一著，易覷捕，難執捉。
無意求時却宛然，有心月處還應錯。
偈頌四首·其三
作者：釋月磵
朝代：宋

一輪明月，兩度中秋。
不知今夜裏，誰復再登樓。
雲開萬里桂香浮。
印甥請贊
作者：釋月磵
朝代：宋

行脚見淳祐諸老，住院歷南北兩朝。
不守黄龍活業，不傳太白箕裘。
爲人處慣向弓弦上結絲，橫機時每於險處斷橋。
設出古老文章，解教夫子咂舌。
擧示杜撰提唱，剛要達磨點頭。
長處全無，拙處偏優。
是爲楊岐十一世孫月磵比丘。
天童四威儀·其一
作者：釋月磵
朝代：宋

行，無端失脚墮深坑。
轉得步，笑倒更幽亭。
天童四威儀·其三
作者：釋月磵
朝代：宋

坐，却被蒲團先識破。
松作聲，元是微風過。
天童四威儀·其二
作者：釋月磵
朝代：宋

住，一身貧到無貧處。
有誰知，狎鷗并宿鷺。
天童四威儀·其四
作者：釋月磵
朝代：宋

卧，太白一峰枕頭大。
伸雙脚，虛空俱踏破。
寒山贊
作者：釋月磵
朝代：宋

山河大地，猶一點埃。
面前掃却，背後成堆。
獃，獃。
布袋贊·其一
作者：釋月磵
朝代：宋

曲江磯頭，奉化縣裏。
拖潑囊落落魄魄，剛道一生歡喜。
不知月在雲中笑你。
拾得贊
作者：釋月磵
朝代：宋

台雲萬丈，猶一菜滓。
收拾筒中，如金自誇。
差，差。
景德遂長老請贊
作者：釋月磵
朝代：宋

禪學全無拍盲，第一住山活計。
竹篦三尺，怒發時鞭得虛空粉碎，編辟時拶得石人腦裂。
更有一般沒思忖處，陳年破砂盆，却要向景德鎮裏重新燒出。
從頭至尾數來，大元國裏長老，烈烈挈挈無如你。
東岩壽儀贊
作者：釋月磵
朝代：宋

以幻智燈，無幽不燭。
舌頭較善，手頭較毒。
中興東圓，晚據天育。
盡東南界內，數來惡業，無這尊宿。
源侍者請贊
作者：釋月磵
朝代：宋

渠似我，我似渠。
子相似，恰相如如處。
畢竟何如，甜瓜生得苦葫蘆。
薦福魯山長老請贊
作者：釋月磵
朝代：宋

大江以東非生緣，大江以西非受經。
行脚見宋朝三十七員惡知識，末後撞入天童布絲網裏。
折倒平生，視佛祖若大寇讎，視衲僧若大冤憎。
五處住山，百無一能。
無補宗教，不上傳燈。
効尤佛照授秀岩之法席，魯山其克荷負，而道德深愧乎五宿觀堂之老僧。
誰費丹青，點涴太清。
只好釣雪磯頭，終朝笑看遠山青。
觀音贊·其一
作者：釋月磵
朝代：宋

蒙却頭，入正定。
定眼忽開，有何所證。
楊柳枝頭春雨暝。
贊羅漢共一軸
作者：釋月磵
朝代：宋

成群作隊，指東話西。
造妖捏怪，誑惑愚癡。
神通妙用有誰知，天台月皎，南嶽雲垂。
贊豐干寒拾虎四睡圖
作者：釋月磵
朝代：宋

虎依人，人靠虎，一物我忘亦汝，肚裏各自惺惺。
且作團打覺睡，誰管人間今與古。
送瑊侍者
作者：釋月磵
朝代：宋

有佛處不得住，斗門硬閘。
無佛處急走過，攔江鐵網。
趙州立者兩重關，致使學者欲去被去礙，欲住被住礙。
無自由分，伶利衲僧。
拶得透，跳得出，方爲慶快。
雖然，更須知五里單牌，十里雙堠始得。
隠靜空巖長老請贊
作者：釋月磵
朝代：宋

受經黄龍，而不以爲家。
親見天童，而不傳其道。
生宋紹定，閲七十曆，有雪盈顛。
住番薦福，踰二十年，無功可考。
以棒喝結衲子深冤，以懶拙當人間至寶。
隠靜無端，憑妙峯邈出，類焉個枯橋。
似者般無禪無道無能爲底長老，盡直北直南何處討。
偈二首·其一
作者：釋本才
朝代：宋

徹，徹，大海乾枯，虛空迸裂。
四方八面絕遮攔，萬象森羅齊漏泄。
偈十二首·其一一
作者：釋本才
朝代：宋

袖裏暫閑醫國手，岸巾來訪卧雲人。
相逢一笑千峰頂，高下森羅百億身。
相逢一笑，萬壑風清。
大冶精金，應無變色。
黄檗昔遇裴相國，當頭一劄，冷暖自知。
睦州久契陳尚書，剖露肝腸，清虛廓落。
正當今日，賓主互換。
覿體唱酬，似空藏空，如鏡照鏡。
芥子拈來敲石窟，須知渠是箇中人。
偈十二首·其五
作者：釋本才
朝代：宋

清機歷掌，同道方知，格外稱提。
徒勞䧟啄，句中有句。
埋沒已靈，句中無句。
藏身北斗，拈燈籠向佛殿裏。
即且置將三門來，燈籠上又作麽生。
自是覷不見，剛道有遮護。
偈十二首·其八
作者：釋本才
朝代：宋

三界無法，何處求心。
四大本空，佛依何住。
直得清寥寥白滴滴，猶是真常流注。
偈十二首·其四
作者：釋本才
朝代：宋

二由一有，一亦莫守。
拂子朝到西天，暮歸唐土。
也無佛，也無祖，夜半日輸正當午。
露柱燈籠𡎺著時，誰道黄金如糞土。
偈三首·其一
作者：釋本逸
朝代：宋

開口是，合口是，眼下無妨更著鼻。
開口錯，合口錯，眼與鼻孔都拈却。
佛也打，祖也打，真人面前不說假。
佛也安，祖也安，衲僧肚皮似海寬。
偈頌九十三首·其一一
作者：釋梵琮
朝代：宋

今朝正當端午節，衲僧倒用真妙訣。
轉聖作凡，點金成鐵。
却把山茶，以替竹葉。
角黍滿盤，菖蒲細切。
雖然俗氣未除，也要大家暖熱。
百草頭邊，艾人懽悅。
千峰影裏笑不休，野猿時把藤蘿拽。
偈頌九十三首·其一二
作者：釋梵琮
朝代：宋

禁足不定足，居中不住中。
去來無罣礙，踢踏活虛空。
射殺南山虎，翻身控角弓。
上無攀仰，下絕己躬。
孤迥迥一塵不立，清寥寥目斷千峰。
白雲片片，流水重重。
驀忽和盤掇轉，却要喚西作東。
生鐵團上，迸開罅縫。
枯河道裏，露出魚蹤。
不是妙用，亦非神通。
大家無別事，平等主人翁。
咄，老來雙耳聾。
偈頌九十三首·其一八
作者：釋梵琮
朝代：宋

分冬時節，一物不違。
大家出手，各各提持。
白糍片片打硬，山果大小隨宜。
衲僧家，牙如劍樹，口似龍池。
入齒下咬著，吞吐唾霧霏霏。
驀忽撞著栗棘，直得暗裏攢眉。
颺在糞掃堆上，千聖從來不知。
洞山掇轉處，喪却目前機。
偈頌九十三首·其七五
作者：釋梵琮
朝代：宋

即心即佛，狗咬枯骨。
非心非佛，牛溲馬浡。
不是心，不是佛，不是物，伏惟萬福。
偈頌九十三首·其七四
作者：釋梵琮
朝代：宋

塵起一毫，漚生全潮。
如海之深，似天之高。
明明了了，歷歷昭昭。
風颯颯，雨蕭蕭。
光路宕，赤條條。
無生國，路不遥。
豁開功德藏，提起般若刀。
百寶光中垂雨露，五須彌頂谿波濤。
還源無別旨，今日與明朝。
雲間孫子開爐熬，林下一聲婆餠焦。
偈頌九十三首·其三
作者：釋梵琮
朝代：宋

據此丈室，無可不可。
要行即行，要坐便坐。
漆桶相挨，一時打破。
三脚蝦𢋙透九垓，笑倒嵩山破竈墮。
偈頌九十三首·其三九
作者：釋梵琮
朝代：宋

佛如展手，道似握拳。
全提正令，無黨無偏。
蟭螟眼裏放夜市，大蟲舌上打秋千。
偈頌九十三首·其三五
作者：釋梵琮
朝代：宋

今朝四月初十，衲僧獨行特立。
等閑瞥轉玄關，捏碎虛空出汁。
電光裡𨁝跳，微塵裡出沒。
嶮峻崖前百步階，一級自然高一級。
脚頭脚尾不爭多，千里烏騅追不及。
偈頌九十三首·其二〇
作者：釋梵琮
朝代：宋

晴明冬至，吉無不利。
坐卧經行，焚香掃地。
祖師眼睛，衲僧巴鼻。
八節四時，各安本位。
拂子點頭，懽懽喜喜。
洞天優游，欣逢節序。
君子道長，小人回避。
時添一線長，光陰不虛棄。
把定乾坤，據何道理。
磉下藏黄金，豐城埋劍氣。
偈頌九十三首·其二七
作者：釋梵琮
朝代：宋

三通皷罷，長老陞堂。
兩班問信，侍者燒香。
未曾啟口，各各舉揚。
道從信入，信能主張。
以長就短，以短從長。
有客雲外至，設供飽枯腸。
恢恢有餘刃，別有好商量。
暗中信手纔拈得，贏得呵呵笑一場。
偈頌九十三首·其二二
作者：釋梵琮
朝代：宋

七峰無可分歲，抖擻多年活計。
拂子擺尾摇頭，解作獅子遊戲。
等閑哮吼一聲，直得驚天動地。
東村老徹夜燒錢，地爐神不敢瞌睡。
偈頌九十三首·其二五
作者：釋梵琮
朝代：宋

月不過五，今日親到。
知時識節，隨宜愛道。
不說向上宗乘，不拋東山暗號。
露柱與燈籠，撞著呵呵笑，韓信放鐵鷂。
偈頌九十三首·其二四
作者：釋梵琮
朝代：宋

元正啟祚，萬物咸新。
不勞擬議，覿體全真。
到此更須進步，却來拂子頭上翻身。
偈頌九十三首·其五一
作者：釋梵琮
朝代：宋

當門有路，衝開碧落。
轉少移身，將錯就錯。
一槌打碎趙州關，空裏磨盤生八角。
偈頌九十三首·其五九
作者：釋梵琮
朝代：宋

忻逢四老，頭白如新。
喙長百尺，鼻重千斤。
眼隨青嶂合，眉带野花顰。
迎來送去，以表慇懃。
爲何如此，遠親不如近隣。
偈頌九十三首·其五六
作者：釋梵琮
朝代：宋

不離家舍，常在途中。
途中家舍，觸處相逢。
人從明州來，却入廬山去。
雲間逢五老，因問途中事。
難難，狂風吹入拆船灣。
易易，揚瀾左蠡平如砥。
也不難，也不易，仰面看天，低頭取氣。
偈頌九十三首·其八
作者：釋梵琮
朝代：宋

太白禪師，全無伎倆。
一錫飛來，占斷千嶂。
以中心樹，建立聖像。
合水和泥，根生土長。
不用換骨脫胎，不須起模打樣。
一段真實身心，腦後圓光萬丈。
偈頌九十三首·其八八
作者：釋梵琮
朝代：宋

除夜無可分歲，爐中燒些木榾。
臭煙衝著鼻孔，面熱忽然噴嚏。
殘年鈍悶，到此消除。
新歲佛法，從此吉利。
偈頌九十三首·其八六
作者：釋梵琮
朝代：宋

屋角巖花爛熳，林間春色溫和。
處處兒童採蕨，紛紛幽鳥營窠。
祖意西來沒消息，樹頭百舌語猶多。
偈頌九十三首·其六〇
作者：釋梵琮
朝代：宋

學道先須有指歸，聞聲見色不思議。
九旬黑白分明處，如似盤中一片碁。
縱橫十字，一著當機。
有眼則活，無眼則輸。
爛柯山上，空自躊躇。
正好和盤翻却，直教脫盡規模。
解不可得，結亦無拘。
髑髏識盡，江海乾枯。
憍梵波提吐舌，西天胡子無鬚。
色裡膠青只些子，王維妙手亦難圖。
偈頌九十三首·其六九
作者：釋梵琮
朝代：宋

君子道長，出生萬象。
小人道消，近火先焦。
晷運推移，漏泄天機。
日南長至，吉無不利。
添一綫長，別有商量。
但見皇風成一片，不知何處有封疆。
偈頌九十三首·其四一
作者：釋梵琮
朝代：宋

一切即一，一即一切。
者也之乎，鷄豚狗彘。
驀忽擘破面皮，喝退德山臨濟。
黄檗施財，甘贄密契。
財法二施，等無差別。
指鹿爲馬，喚龜作鼈。
說時點，點時說。
要作破家兒孫，宜把祖燈吹滅。
上下三指，彼此七馬，如何分雪。
休分雪，簷□細雨何曾歇。
偈頌九十三首·其四二
作者：釋梵琮
朝代：宋

今朝當八月旦，衲僧眼親手辨。
放出金剛箭，射落天邊雁。
蒸不熟，煮不爛。
捏不聚，撥不散。
解空不解深藏，惹得空中贊歎。
休贊歎，換却天下眼睛，只消一箇木梙。
偈頌九十三首·其四五
作者：釋梵琮
朝代：宋

白雲無定，明月有期。
欲出未出，似歸不歸。
秋山呈錦繡，紅葉滿林飛。
瞥不瞥，知不知。
鏡裏無塵閒處照，柴頭有火暗中吹。
偈頌九十三首·其四八
作者：釋梵琮
朝代：宋

炳然字義，文彩希奇。
夫子不識，達磨不知。
同風千里，笑展雙眉。
八十翁翁入場屋，真箇不是小兒嬉。
偈頌九十三首·其四六
作者：釋梵琮
朝代：宋

九月盡，十月初。
山下開田，山上開爐。
開田要博飯喫，開爐暖熱身軀。
達磨贊
作者：釋梵琮
朝代：宋

因販私鹽，無端過界。
撞著梁王，不勘自敗。
狼藉官場，遭人笑怪。
匾檐脫却兩頭，至今全無買賣。
偈三首·其二
作者：釋梵言
朝代：宋

一生二，二生三，遏捺不住，廓周沙界。
德靈直上妙峰，善財卻入樓閣。
新婦騎驢阿家牽，山青水綠。
桃華紅，李華白，一塵一佛土，一葉一釋迦。
頌古九首·其一
作者：釋梵言
朝代：宋

趙州老，對面人難曉。
一歸何處，青州布襖。
金銀琉璃，硨磲瑪瑙。
頌古九首·其八
作者：釋梵言
朝代：宋

仰之彌高，鑽之彌固。
昭昭明明，如藤倚樹。
大笑呵呵誇白牛，碧雲繚繞無尋處。
偈
作者：釋樞
朝代：宋

春將至，歲已暮。
思量古往今來，祇是箇般調度。
凝眸昔日家風，下足舊時岐路。
勸君休莫莽鹵，眨上眉毛須薦取。
東村王老笑呵呵，此道今人棄如土。
仗錫爲長老寫真求贊
作者：釋正覺
朝代：宋

木老春遲，山寒雪早。
潮退珊瑚林，霽空明月曉。
守默自如，對緣恰好。
得往得來，隨起隨倒。
龍潭覷破天皇，馬祖踏著水潦。
偈
作者：釋正覺
朝代：宋

句裏明宗則易，宗中辨白則難。
凍雞未報家林曉，隱隱行人過雪山。
偈十首·其一〇
作者：釋正覺
朝代：宋

衲僧巴鼻，圓明絕纇。
直須推倒，却要扶起。
玉馬飲乾明月泉，泥牛耕破玻璃地。
披毛戴角異中來，天上人間能幾幾。
偈頌七十八首·其一二
作者：釋正覺
朝代：宋

習習春風，絲絲春雨。
一等沾濡，十方周普。
甘草得之甜，黄連得之苦。
天意發叢林，檐聲鬧窗戶。
古德嘗云己不迷，等閑教壞人男女。
偈頌七十八首·其一六
作者：釋正覺
朝代：宋

當生不生，借光現三十六應。
當滅不滅，忘照攝千百億身。
祇如絕去，來無動靜。
偈頌七十八首·其一四
作者：釋正覺
朝代：宋

心不能緣，口不能議。
直須退步荷擔，切忌當頭觸諱。
風月寒清古渡頭，夜船撥轉琉璃地。
偈頌七十八首·其七九
作者：釋正覺
朝代：宋

趙州道有，趙州道無。
狗子佛性，天下分疏。
面赤不如語直，心真莫怪言粗。
七百甲子老禪伯，驢糞逢人換眼珠。
偈頌七十八首·其七五
作者：釋正覺
朝代：宋

不是男，不是女。
不是神，不是鬼。
不是佛，不是物。
祇知白雲無心，誰辨青山在目。
夜明識取斷蛇珠，潭寒退下蒼龍骨。
等閑掣斷紫絲絛，天上人間收不得。
收不得，底事從來沒窠窟。
偈頌七十八首·其七六
作者：釋正覺
朝代：宋

趙州四門長開，不礙諸方往來。
十字街頭人大叫，平鋪買賣沒相猜。
偈頌七十八首·其三
作者：釋正覺
朝代：宋

山雲冉冉，江水茫茫。
正不居位，偏不涉傍。
顯而不露，隱而彌彰。
猿啼古木音聲急，鶴宿枯松夢寐長。
偈頌七十八首·其三一
作者：釋正覺
朝代：宋

一雨一晴，底事分明。
六塵昏擾，世界崢嶸。
一心虛泊，萬法齊平。
出得氣是你鼻孔，覷得破是你眼睛。
有緣不是余朋友，無用雙眉却弟兄。
偈頌七十八首·其三三
作者：釋正覺
朝代：宋

心月孤圓，義天洞曉。
照中之虛，虛中之照。
不萌枝上鳥初惺，無影樹頭春不老。
垢衣權掛類中來，出門信手拈來草。
偈頌七十八首·其三二
作者：釋正覺
朝代：宋

即日貴人，舊家富漢。
兄弟相成，尊賓互換。
突曉途中眼不開，夜明簾外機旋轉。
騎牛戴帽異中來，百煉真金色不變。
偈頌七十八首·其三六
作者：釋正覺
朝代：宋

雲從龍，風從虎。
雪峰輥毬，禾山打鼓。
意不立玄，機不停午。
恰恰相當用不窮，道吾覷破樂神舞。
偈頌七十八首·其九
作者：釋正覺
朝代：宋

心不自心始是心，眼不見眼始是眼。
堂堂無影跡，歷歷絕思惟。
明滿環中，兔懷夜月。
翠橫海上，犀暈秋山。
直須及盡玄微，始解承當底事。
偈頌七十八首·其二
作者：釋正覺
朝代：宋

同聲相應，同氣相求。
同風千里，不隔絲頭。
脫盡情塵消息在，蘆花江上月明秋。
偈頌七十八首·其二二
作者：釋正覺
朝代：宋

性覺妙明，本覺明妙。
與太虛等量，與物情同道。
應色應聲，隨聽隨眺。
入三世而非去來，混萬緣而無正倒。
雲日低時字雁橫，夜蟾落處孤猿叫。
偈頌七十八首·其二五
作者：釋正覺
朝代：宋

佛病法病，佛藥法藥。
本色衲僧，俱不染著。
遇飯開口，要行移脚。
自是現成，誰能造作。
言滿天下無口過，行滿天下無怨惡。
偈頌七十八首·其五八
作者：釋正覺
朝代：宋

靈苗發種，覺樹敷春。
冷湫湫處却要溫和，乾爆爆時還須津潤。
偈頌七十八首·其六〇
作者：釋正覺
朝代：宋

同中有異，功亡就位。
異中有同，在位借功。
一步密移玄路轉，全身放下劫壺空。
隱隱密密，玲玲瓏瓏。
記取深雲須變豹，自然死水不藏龍。
偈頌七十八首·其六一
作者：釋正覺
朝代：宋

麟龍不爲瑞，珠璧不爲貴。
衲僧眼豁開，徹見生死蔕。
生死蔕，第一義。
諸佛心，祖師鼻。
少林傳燈，靈山授記。
隨高隨下，何此何彼。
假諸因緣，神通遊戲。
有時五教三乘，有時三德六味。
有時屋裏主財，有時門頭了事。
處處清白家風，人人見成活計。
偈頌七十八首·其六八
作者：釋正覺
朝代：宋

寒巖異草，坐著成功。
明月白雲，步時分影。
幽洞不拘關鎖意，縱橫那涉兩頭人。
偈頌七十八首·其四九
作者：釋正覺
朝代：宋

日照晝，月照夜。
天清而高，地厚而下。
不我處者大功，不可逃者至化。
舉起鎮州羅蔔，酬却廬陵米價。
阿嚕勒繼薩婆訶，佳作人可知禮也。
偈頌二百零五首·其一
作者：釋正覺
朝代：宋

陰極而陽生，力窮而位轉。
蒼龍退骨而驤，玄豹披霧而變。
要將三世佛髑髏，穿作數珠子一穿。
莫道明頭暗頭，真箇日面月面。
直饒你斗滿秤平，也輸我賣貴買賤。
槃裏明珠，不撥自轉。
偈頌二百零五首·其一〇七
作者：釋正覺
朝代：宋

不起一念，向道須彌。
舌頭一臠肉，口唇兩邊皮。
雲門得用妙如許，不落是非知不知。
偈頌二百零五首·其一〇五
作者：釋正覺
朝代：宋

壽等南山，位崇北斗。
機運象先，體同道久。
明逾日月兮普及幽深，德合乾坤兮廓無前後。
偈頌二百零五首·其一〇六
作者：釋正覺
朝代：宋

清徹性空水，圓明浄智身。
箇中不洗體，直下了無塵。
有成佛，有降神。
有彼岸，有迷津。
哆哆和和此其始，膠膠綴綴此其因。
底時節，釋迦文，惡水驀頭澆莫嗔。
何須念彼觀音力，自然還著於本人。
偈頌二百零五首·其一一
作者：釋正覺
朝代：宋

你也住，我也住，十方三世一時捏。
聚月醉雲酣離水犀，轉身觸倒珊瑚樹。
偈頌二百零五首·其一一九
作者：釋正覺
朝代：宋

一人之父，百王之師。
道機有餘兮，動若四時。
壽域無疆兮，量同二儀。
大功不宰，至化無爲。
妙兮雖喻，智也不知。
權挂垢衣云是佛，却裝珍御復名誰。
偈頌二百零五首·其一一五
作者：釋正覺
朝代：宋

當處出生，當處滅盡。
三世如來，相授此印。
石人放意卧煙寒，玉女摇頭看曉信。
偈頌二百零五首·其一一四
作者：釋正覺
朝代：宋

歸根得旨，葉落知秋。
拈得鼻孔，失却舌頭。
照徹三世佛之頂𩕳，把定歷代祖之襟喉。
玉井涵碧，冰壺斷流。
諸法空寂爲之座，是須坐處不停囚。
偈頌二百零五首·其一七
作者：釋正覺
朝代：宋

肉團無主，空劫有家。
清白十分活計，丕平一段生涯。
月戶風高兮雲凝古路，星河浪靜兮夜泛靈槎。
唯心成萬法，化佛現千華。
快須拽鼻回香象，切忌當頭觸死蛇。
偈頌二百零五首·其一七三
作者：釋正覺
朝代：宋

三界無法，何處求心。
風生虎嘯，霧起龍吟。
泥中有刺，綿裏有針。
華鳥隔牆相喚甚，十分春事到家林。
偈頌二百零五首·其一三〇
作者：釋正覺
朝代：宋

湛湛不昏，綿綿若存。
三世佛護持爲之頂相，歷代祖傳受爲之命根。
蒼頭祖父寒居位，白髮兒孫夜過門。
偈頌二百零五首·其一三一
作者：釋正覺
朝代：宋

道契如如，非有非無。
靜也神之在谷，應也像之在珠。
了無所住，照不失虛，無影杖子兩人扶。
清華臨於至鑑，深密守於元樞，機輪文彩妙窮初。
霽色廓澄兮秋懷月滿，秀稜重疊兮雲卷山癯。
偈頌二百零五首·其一三三
作者：釋正覺
朝代：宋

只者一縫大小，飽叢林漢分曉。
點頭言語，丁寧擺手。
舌頭狤獠不狤獠，人人脚下長安道。
偈頌二百零五首·其一三二
作者：釋正覺
朝代：宋

不即不離，非取非捨。
自東自西，誰上誰下。
委曲也順俗亡功，驀直也應真不借。
珠中有火君須信，休向天邊問太陽。
偈頌二百零五首·其一三五
作者：釋正覺
朝代：宋

一陽生，萬物潜萌。
隱隱有像，寥寥未形。
蚌腸含妙藴，犀角暈通星。
密密用，細細行，本智虛融與理冥。
露地白牛肥膩飽，擁蓑人駕雪山耕。
偈頌二百零五首·其一三八
作者：釋正覺
朝代：宋

歲朝坐禪，萬事自然。
心心絕待，佛佛現前。
清白十分江上雪，謝郎滿意釣漁船。
偈頌二百零五首·其一九二
作者：釋正覺
朝代：宋

釋迦自是釋迦，然燈莫要添些。
不用燒錢引鬼，何須勾賊破家。
你那裏針劄不入，我這裏石上栽華。
偈頌二百零五首·其一九六
作者：釋正覺
朝代：宋

若恁麽，也難得，清光浩蕩無瑕隙。
人言千里本同風，我道十方渾一色。
渾一色，須轉側。
纔轉側，透關隔。
透關隔，酬爾平生今脫白。
儂家龜鶴自成仙，昨夜龍門無宿客。
偈頌二百零五首·其一九四
作者：釋正覺
朝代：宋

不落階級，卓卓超出三際。
曷用安排，十方自然畐塞。
五色線不我羈縻，七寶冠是誰嚴飾。
偈頌二百零五首·其一二一
作者：釋正覺
朝代：宋

寒林濡露，明月濯波。
時節恁麽，衲僧如何。
廓一念不見有自，極十方不見有它。
遍界通身無背面，莫教絲緒落機梭。
偈頌二百零五首·其一二三
作者：釋正覺
朝代：宋

深深處，細細行。
隱隱時，密密覷。
若能恁麽徹根徹，源旁參回互宛轉。
虛玄不觸尊貴機，橫梭度針露線穿。
偈頌二百零五首·其一二五
作者：釋正覺
朝代：宋

唯心唯識，平出平入。
金刀之齊，玉尺之直。
你喚甚麽作三界，真箇不曾遺顆粒。
偈頌二百零五首·其一五〇
作者：釋正覺
朝代：宋

水不洗水，金不博金。
眼不見眼，心不用心。
不墮根境識，那涉去來今。
迷裏忽然逢達磨，何曾特地作叢林。
偈頌二百零五首·其一五七
作者：釋正覺
朝代：宋

塵塵三昧，彼彼不外。
千峯向嶽，百川赴海。
更無一法不如來，只箇堂堂觀自在。
偈頌二百零五首·其一五三
作者：釋正覺
朝代：宋

默默相投時節，燈燈不斷光明。
其間著脚渾無地，望盡玉壺連底清。
偈頌二百零五首·其一五二
作者：釋正覺
朝代：宋

笊籬木杓，錢貫井索。
受用見成，家風廓落。
生涯放得信緣看，佛法更於何處著。
不用安排只麽從，自然心地常安樂。
偈頌二百零五首·其一五五
作者：釋正覺
朝代：宋

尋常撞搕，當面諱却。
可憐傅大師，處處失樓閣。
偈頌二百零五首·其一五八
作者：釋正覺
朝代：宋

百城遊遍，遍詣文殊。
不見其身，唯摩其頂。
老眼就看青嶂骨，敗鞋行到白雲根。
偈頌二百零五首·其一八三
作者：釋正覺
朝代：宋

作麽生行，履得十成，去功業力爭英雄。
劉項時，將太平。
坐亨朴懋，羲軒世人。
偈頌二百零五首·其一八八
作者：釋正覺
朝代：宋

經歸藏，禪歸海。
稽首歸依，合掌頂戴。
王老師，超物外。
二十年前恁麽來，而今去盡閒光彩。
偈頌二百零五首·其一六
作者：釋正覺
朝代：宋

阿那是祖，位崇家譜。
二儀之根，萬象之母。
建化門未要轉機，實際地如何進步。
青山一線路相通，月落寒猿啼斷處。
偈頌二百零五首·其一六七
作者：釋正覺
朝代：宋

靜沉沉，明蕩蕩，雪滿十方，雲迷四向。
一色影裏是誰坐著功勳，百尺竿頭阿你變通伎倆。
恁麽時須辨幾微，恁麽處須明的當。
趁不去露地白牛，透得過流河香象。
徹見其源，如指諸掌。
恁麽盡去也無法可傳，恁麽却來也有人相亮。
偈頌二百零五首·其一六二
作者：釋正覺
朝代：宋

只者便是，非像非鏡。
誰主誰賓，何偏何正。
縫罅莫我欺無孔之槌，錙銖莫我定無星之秤。
聊將柱杖攪滄溟，令彼魚龍知水爲命。
偈頌二百零五首·其一六五
作者：釋正覺
朝代：宋

休去歇去，絕言絕慮。
廓無所依，妙無所住。
轉歷歷之機，運綿綿之步。
神遊方外靈臺，道契環中虛處。
藏身白雲雲外家，著脚青山山下路。
宛轉窮通，旁參回互。
十成收得返魂香，一等來撾荼毒鼓。
肯觸氣於死蛇，要捋鬚於猛虎。
却借其功，不謀而遇。
枯木龍吟而起雲，南山豹變□披霧。
律入春筒，影流曉戶。
百億儀分，三千體露。
大經掇出於微塵，古佛相交於露柱。
歷代諸祖只箇生涯，一切衆生同時滅度。
大用石火遲，全機電光遽。
哆哆和和也問若剪答如裁，轟轟磕磕也喝如雷棒如雨。
洞山佛對三斤麻，趙州衫重七斤布。
道火不我燒唇，道水不我濡袴。
無是無非，何規何矩。
柱杖子裏許將來，鉢袋子那時分付。
偈頌二百零五首·其一六六
作者：釋正覺
朝代：宋

無對無待，有兼有带。
歷歷物機，空空眼界。
綿綿相柱兮箭鋒，恰恰相應兮函蓋。
巨海飲毛，妙峯納芥。
彼不見其有餘，我方知其無外。
普明照世約同參，補怛落伽觀自在。
偈頌二百零五首·其一四〇
作者：釋正覺
朝代：宋

浄不涉緣，照不對物。
用無去來之相，混無彼我之心。
穩穩密密，玲玲瓏瓏。
宛轉虛玄事不彰，明暗只在影中圓。
偈頌二百零五首·其七七
作者：釋正覺
朝代：宋

不是心，不是物。
非天非人，非僧非俗。
南北東西莫我尋，長短方圓莫我測。
牛飲星河，兔眠月窟，徹底靈明破昏塞。
末山超拔兮頂相不形，鐵磨變通兮舌頭無骨。
偈頌二百零五首·其七三
作者：釋正覺
朝代：宋

淵默之津，皓然之色。
混處功齊，細看轉側。
昆侖脫手黄金繩，鼻孔纍垂收不得。
偈頌二百零五首·其七九
作者：釋正覺
朝代：宋

十方大地是我一箇身便能禁足，十方衆生是我一箇漢方解護生。
禁足也步步不妄行，護生也心心不妄動。
偈頌二百零五首·其三〇
作者：釋正覺
朝代：宋

只箇家風，八面玲瓏。
斗柄橫而河淡，夢鶴起而巢空。
功中退步就位，位裏移身借功。
靈靈了了處同中有異，湛湛澄澄處異中有同。
隨宜也機輪宛轉，妙應也關捩虛通。
佛子住此地，即是佛受用。
經行及坐卧，常在於其中。
偈頌二百零五首·其三一
作者：釋正覺
朝代：宋

玉麒麟，鐵昆侖。
金繩在渠手，歸步月黄昏。
偈頌二百零五首·其三七
作者：釋正覺
朝代：宋

黄河九曲，七斤布衫。
胡馬嘶北，越鳥巢南。
衲僧恰到真常處，語不欺人面不慚。
偈頌二百零五首·其三三
作者：釋正覺
朝代：宋

人平不語，水平不流。
風定華猶落，鳥啼山更幽。
只麽天真無少剩，莫於裏許著絲頭。
偈頌二百零五首·其三九
作者：釋正覺
朝代：宋

大衆退後，妙超窠臼。
不用安排，何須飣餖。
動絃別曲孰知音，舒腸瀝膽渠開口。
叢林切莫亂商量，三世諸佛不知有。
偈頌二百零五首·其九
作者：釋正覺
朝代：宋

劫前機，肘後印，用而無痕，空而不盡。
是誰造作大千，出自虛明方寸。
你儂欲去泥瘢，匠石不慳斤運。
偈頌二百零五首·其九〇
作者：釋正覺
朝代：宋

主中主，須辨取。
動犯威嚴，細看規矩。
貴不可得其名，壽不可窮其數。
四溟潮落露仙山，萬里雲開廓天宇。
偈頌二百零五首·其九二
作者：釋正覺
朝代：宋

靈機未動，道環先入。
極理也妙得窮通，順事也聊分借借。
無象無私，何固何必。
娟娟印水之月魂，冉冉在華之春律。
巍巍堂堂兮煒煒煌煌，三千大千兮周行獨立。
偈頌二百零五首·其九四
作者：釋正覺
朝代：宋

大而無外，小而無內。
合虛空而無欠無餘，混萬象而成團成塊。
不出不在，不失不壞。
我不與物爭，物不爲我礙。
路逢達道人，不將語默對。
三千界裏放光明，雙六盤中休喝彩。
偈頌二百零五首·其二〇七
作者：釋正覺
朝代：宋

心心智通，佛佛道同。
十方圓滿，八面玲瓏。
施時也三乘教備，坐處也一切法空。
應供而來有不受之受，度世而出得無功之功。
動而常靜，用時彌沖。
處處不乖兮水中夜月，物物斯應兮華上春風。
因緣和合而生，生不可生生。
影生於形，響生於聲。
森羅萬像從崢嶸，虛空廓落無虧盈。
杳杳冥冥，靈靈明明。
是其中之精，非其外之情。
見本家曠古之佛，得自己廣大之經。
湛兮若存無迹像，善惡不我相隨行。
物物現成觀自在，人人具足常不輕。
偈頌二百零五首·其二〇二
作者：釋正覺
朝代：宋

演出一大藏，明明超過諸緣上。
隨曲隨直也流水轉山，隨高隨下也虛舟駕浪。
偈頌二百零五首·其二〇五
作者：釋正覺
朝代：宋

一雨霑濡，諸根萌動。
青黄各成其姿，長短各隨其用。
綿綿也妙有機絲，混混也廓無稜縫。
若人問我如何，敢道不快漆桶。
偈頌二百零五首·其二一
作者：釋正覺
朝代：宋

深明無底，靈異無根。
案山行盡，不見有家。
識浪瀝乾，不見有己。
石女掣開金鎖鑰，木人撥動玉輪機。
方信道從佛口生，法化生得佛法分。
偈頌二百零五首·其二三
作者：釋正覺
朝代：宋

露，超宗越祖。
人言渠爇返魂香，我道伊撾塗毒皷。
苦苦，更若咬文嚼字，規行矩步。
上唱下隨，前瞻後顧。
張三裹帽新有錢，富漢不是恁麽做。
偈頌二百零五首·其二六
作者：釋正覺
朝代：宋

身非塵聚，卓卓妙存。
心非情緣，冥冥獨尊。
其體也出諸障礙，其用也得大自在。
無去無來，非顯非晦。
應色應聲，亡對亡待。
饅頭胡餅觀世音，還我當行家賣買。
偈頌二百零五首·其二四
作者：釋正覺
朝代：宋

巢知風，穴知雨。
不用安排，自成規矩。
歷歷靡緣，閒閒何偶。
樂哉林鳥淵魚，一笑相忘爾汝。
偈頌二百零五首·其五九
作者：釋正覺
朝代：宋

一雨一晴，蓋載生成。
桃華濯錦而麗，楊柳弄風而輕。
决决野泉發響，關關林鳥和鳴。
歷歷見聞中得妙，更嫌何處不分明。
偈頌二百零五首·其五四
作者：釋正覺
朝代：宋

拽石般土，打鼓作舞。
意不立玄，機不停午。
踏破草鞋赤脚行，見成底事休回互。
不回互，大龍不受玄沙瞞，前面斑斑元是虎。
偈頌二百零五首·其八九
作者：釋正覺
朝代：宋

雨從何來，不離問處。
森羅大千，出乎方寸。
照中之虛，靜中之動，衲僧分上常相共。
寒露濡松夜氣清，皋禽驚起月巢夢。
舉劉端公問雲居：雨從何來？居云：從端公問處來。
偈頌二百零五首·其八五
作者：釋正覺
朝代：宋

一句超然，良馬影鞭。
道出語默，理合方圓。
運斤之妙，賓主可憐。
斲輪之伎，父子不傳。
莫將爻象兮相求龜殻，纔落是非兮底事驢年。
偈頌二百零五首·其八八
作者：釋正覺
朝代：宋

不展事，不投機。
不徇緣，不答話。
箇是出格，轍脫窠臼。
平生肝膽向人傾，相識猶如不相識。
偈頌二百零五首·其八六
作者：釋正覺
朝代：宋

鑑像谷神，雲心月影。
閒閒不宰於功，歷歷無私於應。
莫問正偏，誰論動靜。
自方自圓，誰欠誰剩。
能來異類中行，常處那伽大定。
雲水叢林自恣人，果如是也須相慶。
偈頌二百零五首·其八四
作者：釋正覺
朝代：宋

身裏出門，門裏出身。
白雲能作客，明月解隨人。
偈頌二百零五首·其六七
作者：釋正覺
朝代：宋

生滅去來，本如來藏。
清浄妙明，虛融通暢。
六門我絕，攀緣三界。
渠無身相，無生路上。
底人識取，萬迴和尚。
持鉢歸。
偈頌二百零五首·其六三
作者：釋正覺
朝代：宋

人平不語，水平不流。
嘉州大象，陜府鐵牛。
莫怪扶桑最先照，大都家住海門洲。
偈頌二百零五首·其六四
作者：釋正覺
朝代：宋

風不鳴條，雨不破塊，會不會兮還信采。
廓廓落落兮大方無外，跛跛挈挈兮大功不宰，穩穩密密兮心安如海。
偈頌二百零五首·其四一
作者：釋正覺
朝代：宋

愛結成身，想澄成界，從此漂流生死海。
照徹靈源湛不渾，方知幻泡同無礙。
六門氣秋，四大緣壞，了了一真常自在。
明月混融兮雪蘆眼迷，清風相送兮夜船歸快。
偈頌二百零五首·其四二
作者：釋正覺
朝代：宋

藏山於澤，藏舟於壑。
一真不可藏，怕爾滿寥廓。
傳家清白有風規，圓陀陀地無稜角。
偈頌二百零五首·其四六
作者：釋正覺
朝代：宋

去也五年，分疏不下，一句元無縫罅。
只知推過商量，誰信分明酬價。
玲瓏底相知，莽鹵底相訝。
寧可與曉事人相罵，不可共不曉事人說話。
像維那寫老病阿師像請贊
作者：釋正覺
朝代：宋

芙蓉之枝，丹山之兒。
一絲聯自信，三昧約誰知。
珊瑚寒月墮影，琥珀老松流滋。
諸緣豁凈兮山空秋壯，萬態變通兮華麗春脂。
光孝恭長老寫師像求贊
作者：釋正覺
朝代：宋

問者不親，傳者不真。
默成之性，空照而神。
湛存而無像，幽靈而絕鄰。
赫爐冶而鑄其器，吹風烟而造其春。
建立諸幻，發明至淳。
匠手之揮斤刃利，蠅泥之去鼻端塵。
其斲有信，其受難人。
偃蹇之松兮獨扶疏於雪試，臲卼之石兮幾破碎於雷瞋。
六代祖師畫像贊·三祖監智禪師
作者：釋正覺
朝代：宋

道無揀擇，宗非促延。
死生外著，清白家傳。
覓罪性空，廓然大同。
妙盡亡能境，機回却借功。
虛明自照靡心識，海月靈犀夜魄通。
六代祖師畫像贊·二祖大祖禪師
作者：釋正覺
朝代：宋

立雪齊腰，求法斷臂。
有志忘諸軀，無心契諸己。
了了常知，其知密微。
妙不借口，的自傳衣。
全功歸父底時節，拈轉虛空絕所依。
六代祖師畫像贊·六祖大監禪師
作者：釋正覺
朝代：宋

廣南樵夫，淮西行者。
明珠走盤，黄金出冶。
透影像兮凡聖罔得同塵，續光明兮家世自然不夜。
衆星之拱斗之魁，百川之趨海之下。
棄鉢袋而逃，提不起而懇招。
非風旛之摇，示即物之情超。
葉落歸根兮來時無口，百千三昧兮九牛一毛。
六代祖師畫像贊·初祖達磨禪師
作者：釋正覺
朝代：宋

西付不了，東行相討。
大乘氣遥，少林春早。
九年面壁，求人而急。
三拜髓傳，得嗣而賢。
蘆華明月夜船轉，水遠天低秋色連。
六代祖師畫像贊·四祖大醫禪師
作者：釋正覺
朝代：宋

授屈眴衣，秉毗盧印。
師坐西山，名稱東震。
蜂服之粉兮春蜜之滋，蚌腸之珠兮夜蟾之孕。
遠氣呈祥，靈枝發旁。
牛頭接得融居士，華鳥不來庵外忙。
南明慧長老寫師像求贊
作者：釋正覺
朝代：宋

髮之白兮蒼山雪寒，眼之冷兮遠水秋還。
機自轉兮夜斗有柄，氣自清兮星河無瀾。
谷應聲而亡像，珠受色而不瘢。
瀛海潮落兮平且浄，天宇雲收兮虛更寬。
萬化起滅兮，默見其端。
參頭智舒與衆行者寫師像求贊
作者：釋正覺
朝代：宋

背鮐齒鯢，皮雞髮鶴。
西北出家，東南行脚。
選佛到空覺覺空，爲人除藥病病藥。
夕壑雲生，秋潭月落。
偏正機輪，方圓枘鑿。
蝴蝶之春夢栩栩而物齊，白鷗之野盟飄飄而閒樂。
妙觸無當，沖應何作。
劍之揮空而彼此不痕，珠之受影而自他相若。
氣韻巖稄，音旨拗斡。
跛跛挈挈兮有底迂疏，哆哆和和兮不空罥索。
吳傅朋郎中書來嘗得李伯時所畫震旦第一祖西歸像相需以贊說偈寄之
作者：釋正覺
朝代：宋

其來何求，其去無得。
寂漠度嶺兮萬里獨行，清白傳家兮九年一默。
針芥投而妙不可名，毫釐差而敝不可塞。
知過而改，知難而退。
誰去誰來，自買自賣。
當面諱却兮滿眼烏華，望涯贊之兮隔身鯨海。
吳興辯長老以達磨畫像請贊
作者：釋正覺
朝代：宋

長蘆駕浪，隻履西歸。
求支那之法器，付屈眴之田衣。
度九年之緘默，印二祖之靈知。
海犀酣月而暈，寒烏带雪而飛。
機前自得兮頂目四照，迷裏相逢兮鼻頭下垂。
水著秋清兮湖光湛湛，山銜落日兮雲錦輝渾。
報願慧長老寫師像求贊
作者：釋正覺
朝代：宋

水秋而清，月寒而明。
萬機休罷，三際齊平。
塵消却到法身住，幻起還從佛口生。
長天之覆，大地之擎。
諸祖與之同道，衆彙與之同行。
龜毛拂而握豎，兔角杖而膝橫。
更無一物借來底，招手憨僧作證成。
寶峰照和尚真贊
作者：釋正覺
朝代：宋

山擁雲腴，水懷月晝。
照徹體前，湛存身後。
機頭梭路微分，針鼻線芒初透。
靈涵萬象兮彼不遺餘，坐斷十方兮我無滲漏。
小師智臨禪客寫真求贊
作者：釋正覺
朝代：宋

雲石雪松，歲寒之友從。
曉月霜鐘，清白之音容。
自樂也村歌社舞，平懷也牧笛歸農。
暴雨卒風，潛神堂而避陣。
吼雷掣電，戰禪席而交鋒。
十分閑暇，一等疏慵。
青山白雲之去就，浮萍流水之行蹤。
披霧變文豹，吟雲蛻骨龍。
身老藝孤兮難其授子，智齊德半兮未可傳宗。
弟子薄堅仁以幅縑寫圓悟禪師像徑山裕虎丘隆二高弟侍焉紹興丙辰二月八日予乞食之蘇臺過其家且出以相示再三有請輒隨喜贊云
作者：釋正覺
朝代：宋

力世佛宗，心傳我公。
一拳活計，一喝家風。
影草呈機也三聖却瞎，精金出冶也百丈還聾。
綽綽有裕，恢恢而隆。
阿難迦葉之多聞抖擻，目連鶖子之智慧神通。
真得不借之應，大同不宰之功。
百川曲折兮自然到海，萬象森羅兮不可逃空。
張漢鄉寫真求贊
作者：釋正覺
朝代：宋

頂覆白雪，眼橫碧波。
清霜濡斗柄，古壁掛龍梭。
少林之華未老，曹溪之鏡非磨。
所得幾何，家傳不多。
飽諳雲水三條篾，釣盡江湖一片蓑。
張監稅寫真求贊
作者：釋正覺
朝代：宋

幽討厥初，湛存若虛。
體明無盡，氣清有餘。
太行之雪壓屋，黄河之冰載車。
豹霧變文之虎，龍雷燒尾之魚。
風烟濡膩，草木光舒。
根根塵塵了了，法法念念如如。
舂坊行者得衣鉢，可信心傳不在書。
從首座畫予於松石間求贊
作者：釋正覺
朝代：宋

孤坐默默，倚杖沉沉。
石懷雲而無像，松嘯風而有音。
應兮珠盤不撥而自轉，湛兮玉井隨汲而彌深。
諸塵不受兮十分清氣，三際無寄兮一片閒心。
惠首座寫師像求贊
作者：釋正覺
朝代：宋

衰颯儀容，僶俛頹慵。
玲瓏巖寺，夭矯雲松。
艷冷晚秋菊，韻清霜曉鐘。
剎剎塵塵三昧事，知音何處不相逢。
憑宣教寫真請贊
作者：釋正覺
朝代：宋

山林之姿，水月之像。
雷潛九地之中，春在百華之上。
隨緣半合半開，分付全收全放。
淵默家風，縱橫伎倆。
道超情也萬法齊平，心出礙也十方通暢。
教監寺寫真救贊
作者：釋正覺
朝代：宋

胡床一默，智遊理窟。
偏正往來，離微出沒。
上下混成也二儀之根，去來平等也三世之則。
有時隨應諸塵，不可說似一物。
修證不無，污染不得。
震之東，兌之西，離之南，坎之北。
青州布衫，鎮州蘿蔔。
當家行眼裏有筋，本色漢舌頭無骨。
智宣直歲寫師像求贊
作者：釋正覺
朝代：宋

霜顱雪髭，壑眼巖眉。
崑崙源我據，渾沌鑿誰持。
雁行沒處秋天闊，華氣繁時春日遲。
諸塵出礙，妙觸無疵。
法澄上人出長蘆了師兄畫像求贊
作者：釋正覺
朝代：宋

傲雪松孤，懷雲石癯。
妙存而有也不有，獨照而無也非無。
萬象勿能逃空王之印，衆色莫我染靈蛇之珠。
金雞啼寒兮曉分夜戶，玉兔弄魄兮瑩徹冰壺。
浄居照長老寫師像求贊
作者：釋正覺
朝代：宋

真乘無門兮佛佛道同，面壁有句兮祖祖心空。
靜居方外，智入環中。
借功明寂默，借伴入樊籠。
十方周匝，三世混融。
剎剎塵塵齊說法，見聞互換自相通。
清潭榮長老寫師像求贊
作者：釋正覺
朝代：宋

家山水兮，靜忘處所。
友魚鳥兮，動忘爾汝。
默默之得誰傳，的的之宗自舉。
冰壺春未回，而痕垢無些。
玉林月已上，而清光有許。
湛存此箇宗乘，肯壞人家男女。
黄梅之鉢笑夜偷，少室之衣疑浪與。
方徹地區，圓該天宇。
神發幽而空谷應呼，聲出礙而霜鐘忽杵。
湯壽鄉察推寫真求贊
作者：釋正覺
朝代：宋

形儀潦倒，氣貌寒槁。
野雲自閒，巖樹誰老。
性元靜而妙存，體本真而空了。
幻世應諸緣，荒田不揀草。
風烟望斷兮鴻影冥冥，天水相連兮秋容渺渺。
烏墩密印大師仁公真贊
作者：釋正覺
朝代：宋

唇口能緘，眉目如笑。
應外而沖，虛中而照。
全身放下是全身，一點獨靈常了了。
烏巨光長老寫真求贊
作者：釋正覺
朝代：宋

骨寒氣羸，頂雪頷絲。
牛首之懶，虎頭之癡。
兀兀逃禪處，空空選佛時。
九萬鵬風扶羊角，千年兔月卧蛾眉。
門門幻起，塵塵智隨。
蝴蝶夢遊兮莊生齊物，桃華眼冷兮靈雲不疑。
初無稜縫，渾莫鍼錐。
巴陵曾對吹毛劍，珊瑚撐月夜枝枝。
璋監寺寫師像求贊
作者：釋正覺
朝代：宋

杳杳冥冥，寒雁影沒而秋遠煙青。
寂寂惺惺，老蠶繭就而風高葉零。
天機靜時活，道環虛處靈。
瀛之涵，崧之鎮。
乾之健，坤之寧。
海運鵬摶，氣宇揚揚而吞舟魚蛻。
霧披豹變，文章炳炳而嘯風虎猛。
少林之燈未續兮，洛陽人腰齊雪庭。
黄梅之衣欲傳兮，狤獠祖步移碓程。
物不當情而冰凌脚快，鱗或燒尾兮電火氣腥。
諸塵崝嶸乎影響，三昧遊戲於眺聆。
跛跛挈挈也其行自信，哆哆和和也其言不輕。
家法冷淡，子孫寧馨。
心歲寒而松柏試雪，色清白兮河漢含星。
鳴陰之鶴癯而壽，巢蓮之龜小而齡。
棋局未散，柯爛樵丁。
真首座寫真求贊
作者：釋正覺
朝代：宋

覺海元澄，性天廓平。
耳眼空更遠，息氣細而清。
露寒斗濕，秋淡河橫。
叢林底去就，百草頭光明。
蛾眉之月兮三千剎海，羊角之風兮九萬霄程。
肚皮參飽，肝膽老成。
揮斤容易甚，器受太難生。
爲你一斲鼻堊，從教四望人驚。
祖印漸長老寫師像求贊
作者：釋正覺
朝代：宋

面孔誰傳，身心自然。
鑑含萬像，海吞百川。
錦機動而綵絲度，玉線透而金針聯。
說法借口，嚇人空拳。
平等莫移兮任鶴長而鳧短，縱橫從變兮爻坤斷而乾連。
禪人寫真求贊·其一
作者：釋正覺
朝代：宋

默默傳真，如何指陳。
性月不夜，心華長春。
凈有容兮海印，應無爽兮谷神。
覿面相呈諱不得，煩君爲我洗清貧。
禪人寫真求贊·其一〇
作者：釋正覺
朝代：宋

貌古骨癯，雲閒月孤。
相隨似有，認著還無。
三千界內誰相外，雙六盤中不到輸。
禪人寫真求贊·其一一
作者：釋正覺
朝代：宋

胡床寒，坐卓卓，只箇虛空唱兮萬象和。
道契環中有智遊，言滿天下無口過。
禪人寫真求贊·其一九
作者：釋正覺
朝代：宋

瘦削而黄，慣窮不忙。
閑情許淡，默味能長。
靈犀之通一點暈，老蚌之藴千年光。
而今到處相隨去，頭頭的的露堂堂。
禪人寫真求贊·其一二
作者：釋正覺
朝代：宋

默默家風，雲摩霽空。
露月夜爽，天水秋同。
人傳眉目好，我道骨頭窮。
華鬚凝粉蜂房蜜，桂轂流魂犀角通。
禪人寫真求贊·其一五
作者：釋正覺
朝代：宋

畫得似誰，胡床黲衣。
默遊彷彿，去就依稀。
洞山錦開縫，雲巖絹下機。
功亡妙盡看消息，野水磨秋白鳥飛。
禪人寫真求贊·其一六
作者：釋正覺
朝代：宋

面瘦頰凸，眉棱眼深。
默亡所住，妙在而今。
鱗潛寒水，鶴夢月林。
應聲應色分身也，拍手家家觀世音。
禪人寫真求贊·其一四
作者：釋正覺
朝代：宋

枯坐清嚴，真宗劇談。
一明無異相，萬化是同參。
牛頭轉覺病懶，鳥喙不用華銜。
甘分住山三束篾，等閑對客七斤衫。
禪人寫真求贊·其七
作者：釋正覺
朝代：宋

似與不似，毫釐千里。
真與不真，大方一塵。
理無生兮如夢事，妙不死也如谷神。
徹見淵源方是我，了知變態無別人。
禪人寫真求贊·其七〇
作者：釋正覺
朝代：宋

春山似肥，春雪纔晞。
默中有句，用也無機。
不來而來兮非三界之籠絡，無住而住兮是二儀之範圍。
禪人寫真求贊·其七一
作者：釋正覺
朝代：宋

曲木床穩，刺蔾杖橫。
攬五宗之家法，據萬象之主盟。
秋半風清，霽空月明。
水雲模楷兮無禪可說，叢林規矩兮不令而行。
禪人寫真求贊·其七七
作者：釋正覺
朝代：宋

閒雲卷雨，野水懷秋。
一心絕待，六處不收。
是箇面觜兮，還相識不。
禪人寫真求贊·其七三
作者：釋正覺
朝代：宋

坐曲木床，握烏藤杖。
鑄佛祖之楷模，活叢林之氣象。
你莫來虎口撩鬚，誰更敢蛇頭揩癢。
禪人寫真求贊·其七九
作者：釋正覺
朝代：宋

髮白星星，心鑑靈靈。
隨機說法，應物現形。
天與之清，地與之寧。
野雲曳曳兮，山月亭亭。
禪人寫真求贊·其七五
作者：釋正覺
朝代：宋

笑含口角，喜在眉棱。
一默照源底，三乘空葛藤。
清白濯秋之月，光明破夜之燈。
柱杖有時橫膝上，箇般面觜得人憎。
動而靜，虛而應。
專氣致柔，湛神如凝。
一住天童，十分沒興。
禪人寫真求贊·其七八
作者：釋正覺
朝代：宋

胸中事簡，面上氣和。
白頭隨我老，青眼見人多。
一身幸且慚愧，千鉢相從奈何。
曲木床頭坐不語，玉蟾推月過星河。
禪人寫真求贊·其七六
作者：釋正覺
朝代：宋

廬陵米價百念升，趙州蘿蔔半千秤。
只麽郎當住持，洎合殃殺性命。
省不省，腦後更將楔釘。
禪人寫真求贊·其七四
作者：釋正覺
朝代：宋

袈娑在肩，柱杖入握。
未動六爻，全提一著。
分身是處相隨，當面不須諱却。
禪人寫真求贊·其三
作者：釋正覺
朝代：宋

阿儂是誰，恰恰相隨。
眉毛垂眼尾，鼻孔壓唇皮。
默默機輪何處轉，玉人踏破吠瑠璃。
禪人寫真求贊·其三〇
作者：釋正覺
朝代：宋

髮長带雪，骨瘦橫山。
身心冷淡，雲月高閒。
三條篾束兮道情自槁，五葉華開兮春信那慳。
禪人寫真求贊·其三一
作者：釋正覺
朝代：宋

曲木床頭，心空默遊。
沙寒黄葦雪，風細白蘋秋。
靜可久兮山瘠樹老，動無羈兮雲行水流。
禪人寫真求贊·其三三
作者：釋正覺
朝代：宋

虛空借得作身，萬象相隨爲伴。
縱橫人道十成，點檢誰知一半。
看看青山崢嶸，白雲零亂。
裏許牧童歸未歸，鐵牛一掣金繩斷。
禪人寫真求贊·其三二
作者：釋正覺
朝代：宋

雙眉低垂，兩目清冷。
著於萬象森羅，更沒一絲欠剩。
秋霜鶴老夢寒，霽月夜摩松頂。
禪人寫真求贊·其三五
作者：釋正覺
朝代：宋

髮將雪白，面作茶黄。
觸動眼三角，忘言口四方。
明月松頭鶴夢，香風蓮底龜藏。
凈極發光光自照，虛空鳥印不成章。
禪人寫真求贊·其三八
作者：釋正覺
朝代：宋

太虛之心，萬象之身。
濯濯水中月，英英華上春。
而今到處相逢也，眼裏無筋一世貧。
禪人寫真求贊·其三六
作者：釋正覺
朝代：宋

恬然正觀，山空水寒。
河漢橫而斗潤，雲霧斂而秋寬。
如仇學子兮怒眼三角，無位真人兮赤肉一團。
禪人寫真求贊·其三四
作者：釋正覺
朝代：宋

秋生木老，水退沙隆。
眉骨陰晴輕重，鼻筒子丑疏通。
身心霽月，蹤跡流蓬。
默坐胡床兮不欲說黑道白，閑倚柱杖兮誰能畫西指東。
禪人寫真求贊·其九
作者：釋正覺
朝代：宋

床倚杖蔾，權名住持。
久默鉗口，一笑伸眉。
雲水誰相問，家風自不知。
明白寧居兮河空月轉，寂寥無象兮雨霽天垂。
禪人寫真求贊·其二
作者：釋正覺
朝代：宋

古澗退潦，寒林著秋。
山空雲自在，水凈月相投。
向道底心非世用，更嫌何處不風流。
禪人寫真求贊·其二〇
作者：釋正覺
朝代：宋

大一無外，小一無內。
一兮一兮，靡所不在。
心地凈亡塵，肉山閑弗礙。
道環中，絕端倪。
空印裏，何文彩。
風凄凄兮秋落遠山，波爛爛兮月浮滄海。
禪人寫真求贊·其二一
作者：釋正覺
朝代：宋

默默蒲禪，空空世緣。
誰賡白雪，我得青氈。
萬法之機開兩拳，千僧之檐著一肩。
戲蝶栩栩兮物齊春夢，飛鴻冥冥兮字沒秋煙。
禪人寫真求贊·其二七
作者：釋正覺
朝代：宋

雙奮拳空，一擔肩重。
材本不堪，心元無用。
鶯院華香，蜂房蜜凍。
喝時耳朵三日聾，扭處鼻頭連歲痛。
禪人寫真求贊·其二三
作者：釋正覺
朝代：宋

畫得幾成，精神許清。
秋高月轉，天淡河橫。
出家如有以，處世似無情。
而今鬧裏相將去，撥動眉毛眼更明。
禪人寫真求贊·其二九
作者：釋正覺
朝代：宋

只箇家風，窮而却通。
於其間內紹外紹，在裏許轉功借功。
至遊而默，妙用而沖。
氣溫溫而春活，心湛湛而秋空。
相隨來也兮，頭頭契同。
禪人寫真求贊·其二二
作者：釋正覺
朝代：宋

不是恁麽形像，剛地起模畫樣。
從來萬法同根，究竟虛空等量。
可中二浙說禪，分外三河口强。
深藏那裏也煙蓑卧雲，大用現前也風舟駕浪。
禪人寫真求贊·其二八
作者：釋正覺
朝代：宋

口方鼻直，眉棱眼深。
未填溝壑，還礙叢林。
萬象無得剩法，三世不見閒心。
字雁沒而寒煙淡淡，華鱗潛而秋水沈沈。
禪人寫真求贊·其二六
作者：釋正覺
朝代：宋

骨氣能樸，精神愈憨。
閑身無所系，冷眼莫相瞞。
遠霽摩秋兮天河斗轉，清霜結夜兮月窟蟾寒。
禪人寫真求贊·其五
作者：釋正覺
朝代：宋

黄瘦厭厭，風規冷嚴。
萬機閒暇，一味清恬。
心宗提簡默，手段掃廉纖。
歲寒不變兮虛懷若竹，道妙難傳兮有口如鉗。
禪人寫真求贊·其五三
作者：釋正覺
朝代：宋

怒眉嗔目，枯腸空腹。
面冷莫觸，氣清可掬。
乘仙槎而棹星河，握玉斧而修月轂。
真見法以唯心，妙契神於即物。
禪人寫真求贊·其五九
作者：釋正覺
朝代：宋

眉棱棱，眼烱烱。
自愛情閒，人嫌面冷。
片雲出岫之心，孤月濯潭之影。
絕憐百億分身，恰滿三千化境。
禪人寫真求贊·其五二
作者：釋正覺
朝代：宋

眼空毛芥不立，心空海嶽可容。
便與打成一片，尚猶笑道疏蹤。
虛空那挂劍，死水不藏龍。
轉色轉功家法子，蘆華明月後相逢。
禪人寫真求贊·其五五
作者：釋正覺
朝代：宋

頭雪老曬，面肉肥些。
骨寒窮鬼子，情淡道人家。
謗佛謗祖，撒土撒沙。
明月犀玩兮暈通其角，迅雷象驚兮文理其牙，未把家風兮草草傳耶。
禪人寫真求贊·其五六
作者：釋正覺
朝代：宋

氣韻能清，眉目似笑。
深深入大道之環，默默守羣機之要。
鬧裏隨緣，虛中分照。
用作家之鉗鎚，與本分之草料。
千毳相從兮，俱求參飽。
禪人寫真求贊·其五四
作者：釋正覺
朝代：宋

鼻孔脩直，眉毛低垂。
閒來一默，凈掃餘思。
秋水連天摩霽色，春風著木見遊絲，撒開捏聚兮只箇些兒。
禪人寫真求贊·其八
作者：釋正覺
朝代：宋

身心廓如，手段卷舒。
似華作蜜，如井覷驢。
外不痕兮空印普應，中無象兮道環常虛。
亡機孤坐兮自不爲礙，把臂同行兮誰敢相疏。
禪人寫真求贊·其八一
作者：釋正覺
朝代：宋

禪床默默，無得之得。
寒淡賦心，清貧入骨。
秋徹鮫人之家，霜摩老兔之窟。
萬象影中兮自縱自橫，百草頭上兮隨出隨沒。
禪人寫真求贊·其八七
作者：釋正覺
朝代：宋

鶴老松孤，泉寒石癯。
鏡之對像，谷之答呼。
萬緣雜錯不是有，一點靈明不是無。
湛存妙應兮機輪活樞。
禪人寫真求贊·其八三
作者：釋正覺
朝代：宋

且道是何面觜，剛地無風浪起。
默默閒自照心，了了倚誰傳髓。
白鷗暮落煙沙秋，寒卧蘆華明月裏。
禪人寫真求贊·其八二
作者：釋正覺
朝代：宋

眼低眉棱，骨寒肩聳。
道情閒不羈，禪膽老能勇。
流水清而月隨，青山瘦而雲擁。
諸緣廓凈兮拈却頭皮，一句妙圜兮好看鼻孔。
禪人寫真求贊·其八六
作者：釋正覺
朝代：宋

雙目寒青，秋水冷冷。
半顛衰白，春雪星星。
山霧霏霏文豹變，松月娟娟夢鶴醒。
妙應方圜兮了無外法，塵緣俯仰兮初不吾經。
禪人寫真求贊·其八四
作者：釋正覺
朝代：宋

是處分身，如谷之神。
有應之月，無私之春。
行將五路開雙手，一切門頭只箇人。
禪人寫真求贊·其六一
作者：釋正覺
朝代：宋

器宇潭潭，風骨巖巖。
雲夢之氣吞八九，嵩少之道落二三。
守一爻生成之機紐，秉諸祖烹鍛之鎚鉗。
捏聚放行也肖嶽蓄而海涵。
禪人寫真求贊·其六七
作者：釋正覺
朝代：宋

圓顱方衣，靜樞活機。
天空雲淡淡，潭凈月依依。
十分化事成華木，默默冰壺春信歸。
禪人寫真求贊·其六三
作者：釋正覺
朝代：宋

不以律拘，不以禪縛。
說法口窄，默遊步闊。
草木陽春來，池塘明月落，何妨處處相安著。
禪人寫真求贊·其六九
作者：釋正覺
朝代：宋

看看靜，見其端。
星河斗濕，月窟蟾寒。
體無棱縫，用絕痕瘢。
不須喝彩還贏也，已見雙雙六在盤。
禪人寫真求贊·其六五
作者：釋正覺
朝代：宋

白雲之身，寒月之心。
性靈麋鹿，氣韻山林。
不墮兩頭兮匪明匪暗，全超三際兮誰古誰今。
禪人寫真求贊·其四
作者：釋正覺
朝代：宋

情閒口快，眼深鼻隆。
有時對雲水，無可展家風。
夢鶴卧寒兮月魂泣露，冥鴻望斷兮秋色摩空。
禪人寫真求贊·其四〇
作者：釋正覺
朝代：宋

風日面皮，秋山眉目。
閑情肖水雲，野性從麋鹿。
憨憨少室九年，草草曹溪一宿。
窮根徹源，出髓敲骨。
明回老兔宮，冷下蒼龍窟。
諸人名邈兮摇手未然，萬象森羅兮點頭具足。
禪人寫真求贊·其四一
作者：釋正覺
朝代：宋

伎倆俱無，身心淡如。
霽月自分照，閒雲從卷舒。
疋上不足，疋下有餘。
少室謾傳衣鉢，曹溪不識文書。
禪人寫真求贊·其四七
作者：釋正覺
朝代：宋

只者赤肉一塊，說甚清奇古怪。
平生懶似牛頭，度世憨如布袋。
不空而空，無在而在。
法法唯心，塵塵三昧。
問渠是假是真，兩彩而今一賽。
禪人寫真求贊·其四九
作者：釋正覺
朝代：宋

誰能目眴眉揚，每笑手亂脚忙。
守魯祖之簡默，得南泉之平常。
明心秋月，活物春陽。
鑄機器也模範大小，據叢林也規矩圓方。
禪人寫真求贊·其四二
作者：釋正覺
朝代：宋

一色功回，雷雲凍開。
萬機俱罷，風月轉夜。
空空谷有神，欣欣木有春，而今何處不分身。
禪人寫真求贊·其四五
作者：釋正覺
朝代：宋

面孔風埃，身心冷灰。
鯨飲海乾而珊瑚露，龜藏泥暖而芙蓉開。
向去却來，其間變態也掣電轟雷。
禪人寫真求贊·其四八
作者：釋正覺
朝代：宋

眉低不愁，眼深非惡。
鼻孔纍垂，口唇齷齪。
月明破夜兮野水懷秋，霽色摩霜兮閒雲投壑。
能錯落縱橫十字兮，妙提一著。
禪人寫真求贊·其四六
作者：釋正覺
朝代：宋

忒煞覺老，寒而且槁。
古巖春遲，澄潭秋早。
心無象也月影未回，物不爭也風吹便倒。
禪人寫真求贊·其四四
作者：釋正覺
朝代：宋

雨霽雲收，山寒水秋。
心目自照，言象俱休。
滿十方而智應，廓三世以神遊。
虛空那礙東西壁，明月解隨南北舟。
禪人并化主寫真求贊·其一
作者：釋正覺
朝代：宋

雲橫其肩，雪覆其顛。
空空養慧，兀兀忘緣。
月射珊瑚兮海發光而不夜，松生琥珀兮根擁膏而有年。
性惟平等，道法自然。
鈐鎚之在握，杖拂之當拳。
豹霧披梓樹之野，龍雷吼桃華之川。
雲水叢林秋與老成之氣韻，溪山草木春曾醞釀於風煙。
兒孫之力，學佛祖之家傳。
針線之關，度龕燈之焰聯。
向道龍門無宿客，而今龜鶴盡成仙。
禪人并化主寫真求贊·其一〇〇
作者：釋正覺
朝代：宋

秋入眼角，春生鼻筒。
鉗鎚堅外，橐籥虛中。
世機抱甕之拙，道用斲輪之工。
蜂採華房兮蠟脾釀蜜，犀酣桂轂兮兔鼻流通。
禪人并化主寫真求贊·其一〇一
作者：釋正覺
朝代：宋

萎萎羸羸，跛跛挈挈。
用綿綿而雲行，機歷歷而電掣。
有時緘口銜枚，也學住山束篾。
生兮不生，滅兮不滅。
秋水之月兮，春山之雪。
禪人并化主寫真求贊·其一〇三
作者：釋正覺
朝代：宋

赤肉一塊，臭膿一袋。
何物著乎中，有應發於外。
妙入羣機兮成三昧，箇時撒手斷崖前，方見渾侖撲不碎。
禪人并化主寫真求贊·其一〇二
作者：釋正覺
朝代：宋

身心自然，松石亡年。
春雲閒似鶴，秋水遠連天。
虛能外應，默守家傳。
東西南北，一等周旋。
禪人并化主寫真求贊·其一〇五
作者：釋正覺
朝代：宋

清白而遊，江湖風月之秋。
變態而神，雲煙草木之春。
體之而真，用之而淳。
非佛非祖而能佛能祖，非天非人而能天能人。
禪人并化主寫真求贊·其一〇八
作者：釋正覺
朝代：宋

箇是何人，氣清骨貧。
煙霞面目，丘壑精神。
二儀自然一體，萬像況與同塵。
床上全威白額虎，鈎頭可意赤稍鱗。
禪人并化主寫真求贊·其一〇四
作者：釋正覺
朝代：宋

教示無轍迹，贊之絕涯岸。
纔發名言，便成形段。
月蘆混處鳴鷗，天水連時沒雁。
而今對現十成，向道只得一半。
禪人并化主寫真求贊·其一一
作者：釋正覺
朝代：宋

癡坐頹然，山空壑乾。
離微出入，偏正往還。
千年琥珀之松兮鶴巢夢冷，半夜珊瑚之月兮鯨𩥇波寒。
全功及盡，借路何難。
轉步而回叢林也津津和氣，放口而說河漢也浩浩翻瀾。
道逢作者，誰敢相謾。
禪人并化主寫真求贊·其一一〇
作者：釋正覺
朝代：宋

貌古而孤，氣清而癯。
秋生林壑，月在江湖。
見道之體盈而虛，隨世之用有而無。
佛佛祖祖，只箇規模。
禪人并化主寫真求贊·其一一七
作者：釋正覺
朝代：宋

本體無生，諸塵幻成。
白髮雪漫頂，青瞳秋在泓。
妙觸出礙，機用超情。
珠走不留影，谷虛還應聲。
默默坐寒唯自照，天無四壁月三更。
禪人并化主寫真求贊·其一一三
作者：釋正覺
朝代：宋

清白傳家，湛存授手。
木落風高，水明月晝。
雙瞳冷用眉，片舌閑摇口。
宗通也洞水逆流，孝滿也曹山顛酒。
禪人并化主寫真求贊·其一一九
作者：釋正覺
朝代：宋

蟄梭未飛，肌膚不把。
老虎似衰，眼力猶威。
頭鬚霜雪塢，舌頰風雷機。
氣爽秋高河漢闊，霽寒夜永斗牛輝。
陰陽爻象，天地範圍。
借伴來也，相逢庶幾。
禪人并化主寫真求贊·其一一二
作者：釋正覺
朝代：宋

寒林氣清，晚浦潮平。
自由之像，相隨而名。
孤藤拳脫略，三篾肚膨亨。
鬧市誰嫌機用熟，叢林人道飽參生。
禪人并化主寫真求贊·其一一五
作者：釋正覺
朝代：宋

體之湛存，潮縮海門。
用之亡痕，春入華根。
光明射珊瑚之魂，波瀾派崑崙之源。
影動非幡，聲揚度垣。
靜以應繁，沖以待喧。
騏驥之姿，千里之奔。
雲夢之量，八九之吞。
斲輪之工兮擬誰授克家之學，抱甕之朴兮將自灌丈人之園。
禪人并化主寫真求贊·其一一八
作者：釋正覺
朝代：宋

神定氣平，心空智明。
其機靜而自應，其用虛而不盈。
寒潭月落，霽夜河橫。
紹了亡祖位，借功成佛名。
建立因緣皆爾爾，剎塵世界與衆生。
禪人并化主寫真求贊·其一一六
作者：釋正覺
朝代：宋

歲寒之容，高巖雪松。
清白之胸，冷月霜鐘。
種田博飯，地藏之春農。
明鏡非臺，黄梅之夜舂。
百草頭上閑和尚，而今何處不相逢。
禪人并化主寫真求贊·其一一四
作者：釋正覺
朝代：宋

寒雪覆顛，閑雲擁肩。
動隨爾後，靜住其前。
百草頭邊老僧句，千華臺上古佛禪。
法法出礙，心心密傳。
百戰之瘡兮風雨瘢痒，九野之耕兮泥水領穿。
禪人并化主寫真求贊·其一七
作者：釋正覺
朝代：宋

老髮衰髭，頂雪頷絲。
方頭似鑿，鈍口如椎。
相逢閒受用，慣喫落便宜。
蒲鞋價賤陳尊宿，漿水錢還王老師。
法不當情兮平等得定慧之學，心無所住兮自然見離微之時。
禪人并化主寫真求贊·其一七〇
作者：釋正覺
朝代：宋

妙處難傳，明明像先。
光凝雪月，秋連水天。
百億分身隨應事，更嫌何處不周旋。
禪人并化主寫真求贊·其一七七
作者：釋正覺
朝代：宋

衲僧頂相，不可近向。
俯而九淵之下，仰而重霄之上。
以法界爲疆，以虛空爲量。
鬧市裏釋提洹因，百草頭俱胝和尚。
禪人并化主寫真求贊·其一七三
作者：釋正覺
朝代：宋

默時說，說時默。
白雲無定心，青山有奇骨。
半夜月移兮老兔推，百川潮落兮長鯨沒。
禪人并化主寫真求贊·其一七九
作者：釋正覺
朝代：宋

顛毛衰白，眸子寒青。
閑口能吞佛，虛空解講經。
古鑑出匣，太阿發硎，放得無依用得靈。
禪人并化主寫真求贊·其一七二
作者：釋正覺
朝代：宋

靜據胡床，閒握柱杖。
正念絕機絲，起家無伎倆。
珠旋翡翠盤中，月在珊瑚枝上。
禪人并化主寫真求贊·其一七八
作者：釋正覺
朝代：宋

阿儂家風，至窮而通。
豹變文而霧重，龍退骨而潭空。
指南畫北，說西道東。
點頭摇手，佯狂詐聾。
禪人并化主寫真求贊·其一七六
作者：釋正覺
朝代：宋

默默而坐，佛祖勘破。
水冷魚潛，天空鳥過。
半夜失却牛，平明拾得火。
乍卷乍舒兮，無可不可。
禪人并化主寫真求贊·其一七四
作者：釋正覺
朝代：宋

箇住山人，平生慣貧。
寒枯青嶂骨，閑淡白雲身。
無影樹頭兮露鶴夢月，不萌枝上兮華蜂採春。
禪人并化主寫真求贊·其一三
作者：釋正覺
朝代：宋

炯炯寒瞳，絲絲衰鬢。
丘壑之姿，煙霞之韻。
據坐而心空，森羅而海印。
中虛也乾而成離，內動也艮而變震。
雲行而用閑，電掣而機迅。
狤獠人不惹塵埃，黄梅祖親傳屈眴。
禪人并化主寫真求贊·其一三〇
作者：釋正覺
朝代：宋

觀身因緣，芭蕉不堅。
悟世幻化，木槿之謝。
舒叢林之氣兮時節長春，分密室之燈兮光明不夜。
應物現形，見聞閑暇。
禪人并化主寫真求贊·其一三一
作者：釋正覺
朝代：宋

節稜稜而老松之孤，心空空兮脩竹之癯。
雪霜之氣，丘壑之軀。
雲水之去就，叢林之典模。
放開來底，相識也無。
禪人并化主寫真求贊·其一三七
作者：釋正覺
朝代：宋

無明而明，無生而生。
靜樞機活，玄牝象成。
隨緣百億縱橫用，妙觸門門出礙情。
禪人并化主寫真求贊·其一三三
作者：釋正覺
朝代：宋

虛空之身兮遍十方，古佛之心兮踰三光。
得之而藏，兀然如秋兮百念自凉。
用之而芳，粲然如春兮萬像成章。
德形外徼，道在中央。
禪人并化主寫真求贊·其一三九
作者：釋正覺
朝代：宋

心空觀身，眼冷對塵。
本來無物，幻起成春。
動若行雲而應，止猶虛谷而神。
門門隨事得三昧，機用縱橫不倩人。
禪人并化主寫真求贊·其一三二
作者：釋正覺
朝代：宋

餘雲消於霽虛，片月上於秋壺。
光清岩壑，影現江湖。
類中之異，物中之珠。
虎生三日食牛氣，馬走千里隨母駒。
賞音有以，德隣不孤。
禪人并化主寫真求贊·其一三五
作者：釋正覺
朝代：宋

三世混融，據本來而合同。
六門變通，在今日而亡功。
下錢胡餅案，放手饅頭籠。
南山起雲兮北山下雨，古佛露柱兮互換家風。
禪人并化主寫真求贊·其一三八
作者：釋正覺
朝代：宋

從身出門，即物契神。
一機歷歷，三昧塵塵。
逢場且了遊戲事，向道非無幻化人。
禪人并化主寫真求贊·其一三六
作者：釋正覺
朝代：宋

寒雪一顛，秋雲半肩。
淵默曲木，月行霽天。
轉功能就位，借伴還入廛。
機用也離虛坎實，變通也坤斷乾連。
禪人并化主寫真求贊·其一三四
作者：釋正覺
朝代：宋

剎剎塵塵，隨應現身。
百川之月，百華之春。
阿你隨宜手眼快，更誰敢議骨頭貧。
道交德隣，主主賓賓。
禪人并化主寫真求贊·其一九
作者：釋正覺
朝代：宋

雪浸髮根，秋生眼稜。
明月泉頭客，清風樓上僧。
潮翻麈尾兮蹴踏龍象，風旋羊角兮變化鯤鵬。
主盟佛事，最得人憎。
禪人并化主寫真求贊·其一九〇
作者：釋正覺
朝代：宋

視之其夷，聽之曰希。
真聲真色，何是何非。
春山潤而雲起，秋水澄而月歸。
見聞斷痕而外分變化，功勳轉處而內盡玄微。
禪人并化主寫真求贊·其一九一
作者：釋正覺
朝代：宋

兩眼碧，一面黄。
舌頭不掉，鼻孔難藏。
老兔靜弄魄，靈犀通得光。
歷歷機感兮，何用思量。
禪人并化主寫真求贊·其一九七
作者：釋正覺
朝代：宋

一亙清虛，十分明白。
借兮是功，轉兮非色。
天蓋地擎兮體之有餘，雷轟電掣兮用之不測，情未生時如何隔。
禪人并化主寫真求贊·其一九三
作者：釋正覺
朝代：宋

閒雲之動，野水之流。
體萬像之平等，了一身而自由。
機輪無滯兮，鑿枘相投。
禪人并化主寫真求贊·其一九九
作者：釋正覺
朝代：宋

邈之不真，傳之不神。
得而無得，親而無親。
體離微徹照之智，本蓋載生成之仁。
出一二三之數量，等千百億之分身。
用彌光也物中之眼，氣專柔也主中之賓。
禪人并化主寫真求贊·其一九五
作者：釋正覺
朝代：宋

默默之語，如如絕慮。
野水有秋，閒雲無雨。
十方三世兮無我安排，六道四生兮非吾行伍。
禪人并化主寫真求贊·其一九八
作者：釋正覺
朝代：宋

洞見其顔，拈却案山。
影流心鑑，智入道環。
師曠不聞而其聲自普，離朱不辨而其色非慳。
一點自然兮妙超過去現在，十方平等兮全該內外中間。
禪人并化主寫真求贊·其一九六
作者：釋正覺
朝代：宋

智極而藏，靜極而光。
蕉雷之展，葵日之芳。
占寶器而蠻眼碧，理華須而蜂股黄。
中規中矩兮乍圓乍方。
禪人并化主寫真求贊·其一九四
作者：釋正覺
朝代：宋

五葉之華，三斤之麻，外無稜角兮中無孽芽。
箭石不是虎，酒弓不是蛇，千里之失兮毫釐之差。
得非思議兮自謂一曲之士，望絕涯畛兮人稱大方之家。
禪人并化主寫真求贊·其一二〇
作者：釋正覺
朝代：宋

二儀同根，萬物一源。
機活靜樞之臼，象成玄牝之門。
幽而不昏，湛而若存。
用妙觸而出礙，體至虛而無痕。
車轍出門而合度，桃李成蹊而不言。
禪人并化主寫真求贊·其一二一
作者：釋正覺
朝代：宋

枯木之春，蟠桃之辰。
自然時節，不費精神。
啐啄丹山之鳳窟，游躍桃華之龍津。
一機歷歷，三昧塵塵。
眼中之物物中眼，身裏出門門裏身。
禪人并化主寫真求贊·其一二七
作者：釋正覺
朝代：宋

老節疏蹤，傲雪之松。
真智證理，吟雲之龍。
飽叢林而彭亨肚，善知識而隗磊胸。
春成萬物兮平等無像，海吞百川兮自然有容。
禪人并化主寫真求贊·其一二三
作者：釋正覺
朝代：宋

錦雲晚晴，璧月夜明。
妙心無住住，幻事不生生。
天際冥冥雁字沒，潮痕灧灧鯨波平。
禪人并化主寫真求贊·其一二九
作者：釋正覺
朝代：宋

江湖之秋，清入雙眸。
草木之春，溫生兩唇。
髑髏眉底自照眼，赤肉團上無位人。
門門得用，薄藝隨身。
禪人并化主寫真求贊·其一二二
作者：釋正覺
朝代：宋

疏豁性情，谷虛而不盈。
舒散胸膚，冰渙而不凝。
恁麽來也，觸處相應。
禪人并化主寫真求贊·其一二五
作者：釋正覺
朝代：宋

山向嶽奔，川趨海吞。
船浮水柔有力，雁沒煙冷無痕。
二三四七，傳持之句。
百千萬億，變化之門。
招手授手，知恩報恩。
禪人并化主寫真求贊·其一二八
作者：釋正覺
朝代：宋

智靜用沖，道明體空。
清白轉色，幽微借功。
一乘句裏那回互，百草頭上還疏通。
虎頭之顧，牛頭之融。
且癡且懶，不謀而同。
禪人并化主寫真求贊·其一二六
作者：釋正覺
朝代：宋

孤節老全，叢林歲寒。
機用千變，時事百難。
玉經火而愈潤，蓮秀水而常乾。
牛頭之懶口挂壁，麈尾之辯舌翻瀾。
觸事出礙兮虛空揮劍，衆影不黏兮明珠走盤。
禪人并化主寫真求贊·其一二四
作者：釋正覺
朝代：宋

靜復湛存，潮退珊瑚之根。
智隨用奔，派發崑崙之源。
光風草木獻春像，霽夜魚龍吞月魂。
禪人并化主寫真求贊·其一五
作者：釋正覺
朝代：宋

頂雪抗春，目寒射人。
蓑裹江湖雨，斗浮河漢津。
拙忘機兮抱甕，妙不傳兮斲輪。
谷鳥巖華自聲色，十方普現剎塵身。
禪人并化主寫真求贊·其一五〇
作者：釋正覺
朝代：宋

寒山骨瘦，雪林氣清。
萬機寖削，一點光明。
其靈不可像，其妙不可名。
默倚蒲團坐終日，你道何時不太平。
禪人并化主寫真求贊·其一五一
作者：釋正覺
朝代：宋

一片閒心，十方充塞。
春律行兮發華，秋風歛兮落木。
誰調誰牧，不傷不觸。
萬像同放光明，太虛了無稜骨。
中規矩兮，東西南北。
禪人并化主寫真求贊·其一五三
作者：釋正覺
朝代：宋

輕重之衡，妍媸之鑒。
堂堂類而莫齊，的的混而不濫。
身世閑閑，情田淡淡。
秋水澄澄，江鷗泛泛。
一點徹底兮叢林淵源，萬化夤緣兮葛藤枝蔓。
禪人并化主寫真求贊·其一五九
作者：釋正覺
朝代：宋

山肥擁雲，水明濯月。
動隨偏正往來，靜見離微出沒。
得萬像之根源，識諸緣之窠窟。
相隨來也，不遺毫忽。
禪人并化主寫真求贊·其一五八
作者：釋正覺
朝代：宋

默而不凝，照而不流。
關捩虛而活，機輪轉處幽。
閑雲淡而無雨，野水清而有秋。
要將平等一如相，著在森羅萬像頭。
禪人并化主寫真求贊·其一五六
作者：釋正覺
朝代：宋

癯而且老，寒木未春。
靜而愈明，古潭有月。
天蒼蒼而無空無缺，雲閑閑而乍出乍沒。
二儀同根，萬物一體，莫向諸緣分彼此。
禪人并化主寫真求贊·其一五四
作者：釋正覺
朝代：宋

視物眼深，說禪口快。
一點不著虛空，萬化誰分器界。
應衆緣而閒六根，入諸塵而住三昧。
其小無內，其大無外。
禪人并化主寫真求贊·其一八
作者：釋正覺
朝代：宋

松石歲寒，雲月高閑。
野雪髮鬚上，秋波眉睫間。
用持智柄，靜入道環。
覺心了了，幻事斑斑。
草木精神兮風流自得，叢林氣像兮春信誰慳。
禪人并化主寫真求贊·其一八〇
作者：釋正覺
朝代：宋

應現般般，初無異端。
春晝華麗，月明水寒。
界方四稜榻地，珠圓一向走盤。
呈似識與不識，請君急著眼看。
禪人并化主寫真求贊·其一八一
作者：釋正覺
朝代：宋

深深沉沉，心不見心。
理亡出沒，妙超古今。
錦機絲度密無縫，玉澗水流寒有音。
友約寒山拾得子，拍手一笑舒胸襟。
禪人并化主寫真求贊·其一八七
作者：釋正覺
朝代：宋

寫出箇僧，冷淡無能。
默耕田地，力鋤葛藤。
入海泥牛絕消息，度河月兔有光稜。
携去塵中成化事，更嫌何處不相應。
禪人并化主寫真求贊·其一八三
作者：釋正覺
朝代：宋

靜而神，默而真。
方寸絕四壁，大千成一塵。
拈來百草頭邊看，浩蕩華華葉葉春。
禪人并化主寫真求贊·其一八九
作者：釋正覺
朝代：宋

靜而無像，動而無功。
湛兮秋下水，應也樹頭風。
到處隨緣成佛事，超情只箇是神通。
禪人并化主寫真求贊·其一八五
作者：釋正覺
朝代：宋

默默工夫，心田自鋤。
醭生唇上滿，泥斲鼻頭餘。
少林何曾說話，曹溪不識文書。
誰言伎倆渾無巧，自信家風也不疏。
禪人并化主寫真求贊·其一八八
作者：釋正覺
朝代：宋

默守枯寒，心心見端。
瑠璃井秋光湛湛，珊瑚枝月影團團。
髑髏活兮，妄識瀝乾。
禪人并化主寫真求贊·其一八六
作者：釋正覺
朝代：宋

湛而不渾，妙而長存。
秋水何色，野雲無根。
半夜天空河漢浄，老兔濯濯明月魂。
禪人并化主寫真求贊·其一八四
作者：釋正覺
朝代：宋

貌悴情枯，雲閒月孤。
諸根影像有，百念肺腸無。
毒蛇頭少人揩癢，猛虎口是誰捋鬚。
有時變態兮，電卷雷驅。
禪人并化主寫真求贊·其一六
作者：釋正覺
朝代：宋

氣貌稜稜，眉目溫溫。
一脈之分派發崑崙之源，百川之吞潮落珊瑚之根。
風煙清遠秋之痕，草木秀拔春之恩。
古壁之梭兮蟄龍之骨，寒潭之璧兮夜月之魂。
禪人并化主寫真求贊·其一六〇
作者：釋正覺
朝代：宋

額高聳骨，眼深藏神。
諸緣㳷合，一默真醇。
自得混成物我，誰能碎折根塵。
不來而來不見見，會有知音彼上人。
禪人并化主寫真求贊·其一六七
作者：釋正覺
朝代：宋

機鋒不敏，神觀不清。
一點寒灰後，三乘熱椀鳴。
歷代祖咽喉把定，十方心手段放行。
春風剪剪兮，物像英英。
禪人并化主寫真求贊·其一六九
作者：釋正覺
朝代：宋

情態雲閒，身心月寒。
鼻孔氣出快，髑髏津瀝乾。
鱗龍遊躍兮雨翻雷吼，鯤鵬變化兮海運風摶。
禪人并化主寫真求贊·其一六二
作者：釋正覺
朝代：宋

默默而遊，如如而說。
魚行澗底秋，鶴夢松頭月。
大智而愚兮，大巧而拙。
禪人并化主寫真求贊·其一六八
作者：釋正覺
朝代：宋

緘默之妙，本光自照。
鑑物之真，眼裏有筋。
出氣之快，鼻頭有竅。
見道之根，德象之要。
處處相應兮，不餘不少。
禪人并化主寫真求贊·其一六六
作者：釋正覺
朝代：宋

面目風霜，身心春陽。
用殺活之手段，整宗祖之紀綱。
秋生野水魚潛穩，月在寒松鶴夢長。
禪人并化主寫真求贊·其一六四
作者：釋正覺
朝代：宋

鬚髮老白，眉目窮愁。
六窗寒照雪，一點冷摩秋。
乾處著脚，鬧裏刺頭。
樞靜機活兮，全放全收。
禪人并化主寫真求贊·其一四
作者：釋正覺
朝代：宋

兀兀心傳，了了忘緣。
葉零白露，雲散青天。
玉轂兔推而洗開夜色，銀籠鶴出而飛度寒煙。
借功明位，借伴入廛。
應無爽而理之平等，用不勤而道之自然。
相逢識者，便與開拳。
禪人并化主寫真求贊·其一四一
作者：釋正覺
朝代：宋

寒巖著雪，老木含春。
獨靈空劫眼，不礙肉團身。
枯禪三椽兮自守其默，豁浄四壁兮誰管其貧，森羅萬像兮根根塵塵。
禪人并化主寫真求贊·其一四七
作者：釋正覺
朝代：宋

氣宇豁落，精神蕭散。
塵劫坐空，世緣居簡。
閒閒淡淡枯木雲，瀝瀝漉漉通身眼。
森羅萬像同條，莫道箇人檐板。
禪人并化主寫真求贊·其一四三
作者：釋正覺
朝代：宋

性不疏通，機不捷敏。
頹慵陋見聞，急快失容忍。
一默清秋兮芙蓉華開，萬態浩春兮葛藤蔓引。
禪人并化主寫真求贊·其一四二
作者：釋正覺
朝代：宋

山秋而癯，水秋而浄。
得丘壑偃蹇之姿，賦猿鳥超摇之性。
離微徹見根，動靜該聽瑩。
提來萬法上看，更沒一絲頭剩。
禪人并化主寫真求贊·其一四五
作者：釋正覺
朝代：宋

其來何從，雲起孤峰。
其去何詣，月落寒水。
而今處處相隨行，的的渾身是眼睛。
萬像森羅互爲用，不許蠅泥黏鼻孔。
禪人并化主寫真求贊·其一四六
作者：釋正覺
朝代：宋

如珪如璧，雕文喪德。
如雲如石，堅潤是式。
蒼竹無心歲寒色，老松有傲霜雪力。
照破諸緣兮，兩眼如漆。
禪人并化主寫真求贊·其一四四
作者：釋正覺
朝代：宋

鬚髮滄浪，形容寒瘠。
春林带雪痕，雲山染秋色。
光明一點兮蚌有藴於月華，清浄八絃兮鳥不飛而天碧。
禪人并化主寫真求贊·其七〇
作者：釋正覺
朝代：宋

無像而像，有許模樣。
不真而真，只箇形神。
豁清也千巖萬壑而秋，光麗也諸塵百草而春。
恁麽來兮，處處相親。
禪人并化主寫真求贊·其七一
作者：釋正覺
朝代：宋

默默而知，靈靈者誰。
無像而獨存鼻孔，有句處不挂唇皮。
夜冷星河闊，霜清斗柄垂。
從緣應世也，恰恰相隨。
禪人并化主寫真求贊·其七七
作者：釋正覺
朝代：宋

是真是假，誰相描畫。
似我似誰，莫入思惟。
地方成矩，天圓自規。
三界更無些法剩，一身還與十方宜。
眉目炯炯，鬚髮蒼蒼。
疏林霑野雪，古澗湛秋光。
錦縫誰分梭路細，針關初透線芒長。
鶴夢未曉，鳥行無章。
平買平賣兮，還他當行。
禪人并化主寫真求贊·其七三
作者：釋正覺
朝代：宋

神靜氣清，心空眼明。
諸塵中豁落，萬像裏崢嶸。
去而隨，來而迎。
三世豎，十方橫。
風吹便倒須相信，恰恰誰曾與物爭。
禪人并化主寫真求贊·其七九
作者：釋正覺
朝代：宋

兀兀之姿，拙鈍之師。
靜而亡像，動不知時。
有口要挂壁，無機不度絲。
秋氣清而星河淡淡，天宇闊而夜斗垂垂。
是箇面目兮，與你相隨。
禪人并化主寫真求贊·其七二
作者：釋正覺
朝代：宋

山林眉目，水月身心。
雪何早而古巖稜，秋似先而寒潭深。
機頭錦緒，線尾金針。
誰云道大兮自有知音。
禪人并化主寫真求贊·其七五
作者：釋正覺
朝代：宋

拙口默默，閒身寥寥。
去住妙提其印，死生誰與同條。
捋鬚黄檗，奪杖芭蕉。
十方三世兮，一句全超。
禪人并化主寫真求贊·其七八
作者：釋正覺
朝代：宋

深默而耀，至虛而靈。
我亡黑白，誰爲丹青。
一點落機紐，萬緣分化形。
月下水而明潔，雲出岫而輕盈。
善應無方果如此，這回隨處立門庭。
禪人并化主寫真求贊·其七六
作者：釋正覺
朝代：宋

傳之失真，體之而神。
明白智圓而有照，清虛理極而無身。
心萌法法，影落塵塵，一段精光華上春。
禪人并化主寫真求贊·其七四
作者：釋正覺
朝代：宋

鬚髮衰白，雪點寒林。
眉目冷青，秋生古澗。
應之有餘，用之何限。
風浪不管兮閑似浮鷗，水天相連兮遠隨歸雁。
禪人并化主寫真求贊·其三
作者：釋正覺
朝代：宋

松節老剛，巖稜早霜。
鷗閒沙漠漠，雁沒煙蒼蒼。
爻象乾連坤斷，形器規圓矩方。
鬧市相逢聊舉似，東家杓短西家長。
禪人并化主寫真求贊·其三〇
作者：釋正覺
朝代：宋

坐曲木床，握烏藤杖。
鑄佛祖之楷模，活叢林之氣像。
你莫來虎口撩鬚，誰更敢蛇頭揩癢。
禪人并化主寫真求贊·其三〇〇
作者：釋正覺
朝代：宋

髮衰雪白，眼寒秋碧。
壁立千尋，功消一色。
體得有家風，心傳亡轍跡。
少林祖師兮豈會唐言，黄梅行者兮不識橫畫。
禪人并化主寫真求贊·其三〇一
作者：釋正覺
朝代：宋

棱眉蒼厖，壑眼碧雙。
未開蟄戶，誰識漳江。
不須狡兔治三窟，自有孤猿應六窗。
運水般柴呈妙用，兒孫事業更摐摐。
禪人并化主寫真求贊·其三〇七
作者：釋正覺
朝代：宋

澗月之孤，岩松之癯。
秋生眉目，霜侵髮鬚。
諸法之相了空寂，妙存之性非有無。
一塵飛巨海，片雪點紅爐。
應事頭頭俱出礙，自然妙觸解回途。
禪人并化主寫真求贊·其三〇三
作者：釋正覺
朝代：宋

形聲幻爲，聞見智隨。
自然出礙，平等何疑。
瑩明而絕累，圓應而無疵。
而今問你，且道是誰。
禪人并化主寫真求贊·其三〇九
作者：釋正覺
朝代：宋

瘦骨岩岩，殘毳毿毿。
坐寒雲巘，心空月潭。
虛應亡機而若谷，深禪有口而如鉗。
槃珠勿遺其色，囊錐不露其尖。
皇道大平沒棱角，自然雨五而風三。
禪人并化主寫真求贊·其三〇二
作者：釋正覺
朝代：宋

雪髮霜鬚，風袖煙裾。
空殻累於可卜，木蠹偶以成書。
豹霧之虎，龍雷之魚。
變化復何日，升騰似有初。
舊時行履故然改，向道而今井覷驢。
禪人并化主寫真求贊·其三〇五
作者：釋正覺
朝代：宋

本無今有，覺空幻受。
真相儼然兮威音之前，妙觸出礙兮影響之後。
功極而轉身，說禪而借口。
把住也洞水逆流，放行也曹山顛酒。
禪人并化主寫真求贊·其三〇八
作者：釋正覺
朝代：宋

兀兀堆堆，髑髏眼開。
全身放下，借伴還來。
一彈指響流通句，樓閣門門見善財。
禪人并化主寫真求贊·其三〇六
作者：釋正覺
朝代：宋

形骸槁如，林壑深居。
衰髮雪松白，閒情霜竹虛。
智遊空劫珠胎蚌，妙應因緣井覷驢。
豹霧之虎，龍雷之魚。
黄梅衣鉢繩繩信，盧老心傳不識書。
禪人并化主寫真求贊·其三〇四
作者：釋正覺
朝代：宋

霜之鬚，雪之顱。
竹之腹，松之膚。
河漢拍天岸，魁杓旋夜樞。
珊瑚林月長鯨𩥇，琥珀松巢老鶴呼。
竿頭絲線從君弄，不犯清波意自殊。
禪人并化主寫真求贊·其三一〇
作者：釋正覺
朝代：宋

老抱孤蹤，歲寒之松。
靜含遠韻，霜曉之鐘。
黄氏之羊起石，陶家之梭化龍。
剎剎塵塵見身相，門門何處不相逢。
禪人并化主寫真求贊·其三一一
作者：釋正覺
朝代：宋

顛毛之絲，眼角之黐。
是身頹老，與世支離。
枯禪心了了，空劫鼻垂垂。
曉寒霜結，山川薄霽。
夜月行河漢，遲借伴還來。
機用妙不銷，彈指知音知。
禪人并化主寫真求贊·其三一七
作者：釋正覺
朝代：宋

青天無涯，白雲不羈。
流水抱山轉，征人踏月歸。
應以比丘得度者，箇般形像對來機。
禪人并化主寫真求贊·其三一三
作者：釋正覺
朝代：宋

高岩之雪兮顛毛衰白，遠水之秋兮眼棱寒碧。
氣清夜永兮月低，斗冷河空兮露泣。
借伴之機，起家之力。
二儀萬像兮相與流通，十方三世兮自然平出。
禪人并化主寫真求贊·其三一九
作者：釋正覺
朝代：宋

內非可形，外還絕稱。
妙圓一句，通變諸乘。
混十界心而靜其念，吞三世佛而空其膺。
真機了了，祖意繩繩。
偏去正來兮閑閑受用，圓規方矩兮恰恰相應。
禪人并化主寫真求贊·其三一二
作者：釋正覺
朝代：宋

形衰柳蒲，心老江湖。
魚潛波路靜，鶴夢月巢孤。
不損色香三昧手，粉黏雙股理華鬚。
禪人并化主寫真求贊·其三一五
作者：釋正覺
朝代：宋

心空自靈，性了非情。
玉馬寒泉飲，泥牛夜月耕。
塵塵智起，物物幻成。
二儀萬像縱橫說，相與今時作證明。
禪人并化主寫真求贊·其三一八
作者：釋正覺
朝代：宋

野雲半肩，寒雪一顛。
海樹珊瑚月，岩松琥珀年。
眼合覓不見祖，心空初不留禪。
森羅萬像縱橫說，相與證明輸我然。
禪人并化主寫真求贊·其三一六
作者：釋正覺
朝代：宋

顛毛衰薄，春山雪作。
胸襟疏豁，海門潮落。
眉稜高而眼深，鼻筒直而口闊。
幽靈絕待兮曾傳祖禰之芳，谷神不死兮似得仙家之藥。
相逢別峯，彈指開閣。
憨皮袋截巷攔街，臭骨頭填溝塞壑。
禪人并化主寫真求贊·其三一四
作者：釋正覺
朝代：宋

至微至精，無像無名。
其傳也默而成，其得也虛而盈。
夜永斗柄轉，秋高河漢橫。
人來借問正因字，鼠糞無將污我羹。
禪人并化主寫真求贊·其三七
作者：釋正覺
朝代：宋

身心山野，面目草灰。
默說一句，明暗全該。
機流電天上之火，動發陽地中之雷。
變化窮通有許事，向道俱從恁麽來。
禪人并化主寫真求贊·其三七〇
作者：釋正覺
朝代：宋

空劫默遊，靈然破幽。
潮揚光燄珊瑚月，海縮波瀾翡翠秋。
於世無求，隨緣自由。
百千三昧門門事，潦倒俱胝一指頭。
禪人并化主寫真求贊·其三七一
作者：釋正覺
朝代：宋

說真不真，說似不似，拈轉舌頭提得鼻。
空劫家風，衲僧田地。
心心與祖相傳，佛佛見他出世。
一塵入正受，諸塵三昧起。
禪人并化主寫真求贊·其三七七
作者：釋正覺
朝代：宋

形雖老蒼，事不窮忙。
味真嚼蠟，面冷刮霜。
撒手行空劫，全身入帝鄉。
回頭遊戲成三昧，春上百華蜂采香。
禪人并化主寫真求贊·其三七三
作者：釋正覺
朝代：宋

天地含光，陰陽化章。
蔬腸清白，棗齒淡黄。
叢林閒去就，雲水老行藏。
百鍊之金柔兮繞指，九試之玉溫兮截肪。
隨身干木，作戲逢場。
禪人并化主寫真求贊·其三七九
作者：釋正覺
朝代：宋

丘壑精神，雲水陳人。
心燈不夜，道樹長春。
珠胎養乎老蚌，龍雷躍於脩鱗。
爛爛光輝兮明白之窟，稜稜浪級兮桃華之津。
莊嚴三昧，遊戲諸塵。
禪人并化主寫真求贊·其三七二
作者：釋正覺
朝代：宋

形貌春寒，顛毛雪殘。
坐空生滅影，靜見離微端。
珊瑚樹生玳瑁海，明月珠走琉璃盤。
藏天下於天下兮一性自然平等，出世間於世間兮萬像誰敢相謾。
禪人并化主寫真求贊·其三七五
作者：釋正覺
朝代：宋

雲水老身，叢林陳人。
髮毛已雪，鼻氣猶春。
平等應緣也心心佛佛，自然說法也剎剎塵塵。
回途復妙，弄假像真。
禪人并化主寫真求贊·其三七八
作者：釋正覺
朝代：宋

曲木坐床，烏藤倚旁。
孤禪一句，三世十方。
青燈含華夜耿耿，白鳥欲沒天蒼蒼。
却來有應，出礙無當。
禪人并化主寫真求贊·其三七六
作者：釋正覺
朝代：宋

山带雪而歲寒，水含月而夜闌。
對機轉物，影草探竿。
遊刃之牛解，爛柯之局殘。
西風雨歛煙雲浄，北斗脚垂河漢乾。
禪人并化主寫真求贊·其三七四
作者：釋正覺
朝代：宋

默默靈光，堆堆坐忘。
衲僧事業，宗印文章。
應物空三世，隨緣遍十方。
分身不用相回互，到處誰能作覆藏。
巍巍堂堂，煒煒煌煌。
禪人并化主寫真求贊·其三三〇
作者：釋正覺
朝代：宋

法法平齊，隨高就低。
南日蜀葵向，北風胡馬嘶。
禪人并化主寫真求贊·其三三一
作者：釋正覺
朝代：宋

年齒垂垂，鬚髮絲絲。
月寒無影樹，春在未萌枝。
得失折肱塞人馬，輸贏爛柯樵子棋。
示現威儀而不起滅盡之定，不由心念而自然圓明之知。
禪人并化主寫真求贊·其三三七
作者：釋正覺
朝代：宋

默成用密，智空理得。
歷代祖心選同科，三世佛口閑挂壁。
禪人并化主寫真求贊·其三三三
作者：釋正覺
朝代：宋

學絕與鄰，名生實賓。
少年行脚事，老倒住山人。
拄杖雖無二升米，虛空自有十方身。
一機歷歷兮，三昧塵塵。
禪人并化主寫真求贊·其三三九
作者：釋正覺
朝代：宋

兀坐澗陰，潭空月沉。
三乘乘外，一印印心。
師子循行師子吼，旃檀圍繞旃檀林。
諸塵說法諸塵聽，莫道無人爲賞音。
禪人并化主寫真求贊·其三三二
作者：釋正覺
朝代：宋

髮雪毿毿，心老憨憨。
指南話北，破二作三。
守宗風之符節，握佛祖之鎚鉗。
陶形鑄器模楷妙，迸火流金爐鞴炎。
光明不斷，燈燈夜龕。
禪人并化主寫真求贊·其三三五
作者：釋正覺
朝代：宋

巍巍堂堂，智不可量。
煒煒煌煌，靜自然光。
松老西山雪，河明北斗霜。
用之而行，舍之而藏。
深林之晦三眠繭，繞指之柔百煉剛。
禪人并化主寫真求贊·其三三八
作者：釋正覺
朝代：宋

老境侵尋，衰殘到今。
霜鬚雪髮春猶淺，壑眼岩眉秋更深。
禪人并化主寫真求贊·其三三六
作者：釋正覺
朝代：宋

癯形老殘，孤節歲寒。
照頂髑髏眼，隨緣赤肉團。
六街三市尋人去，相喚門門盡是檀。
禪人并化主寫真求贊·其三三四
作者：釋正覺
朝代：宋

說得一尺，行得一尺。
身非肉團，心如牆壁。
用光眉十方，照世眼雙碧。
諸塵三昧兮在我自然，萬像森羅兮與渠平出。
禪人并化主寫真求贊·其三九
作者：釋正覺
朝代：宋

眉下眼深，額上骨隆。
說禪口窄，受道心空。
閑閑無伎倆，默默有家風。
片月濯磨秋更白，百華點染春能工。
禪人并化主寫真求贊·其三九〇
作者：釋正覺
朝代：宋

靈靈而空，了了而融。
正偏之機轉，佛祖之道同。
玉井有月，冰壺無風。
兒孫得力成家事，影現諸塵三昧中。
禪人并化主寫真求贊·其三九一
作者：釋正覺
朝代：宋

精神自然，秋早春先。
蟠胸丘壑，繞齒風煙。
理無生而心傳阿祖，神不死而道出諸仙。
蒼黄酢酬兮將軍齒鏃之日，黑白勝負兮樵子爛柯之年。
禪人并化主寫真求贊·其三九七
作者：釋正覺
朝代：宋

妙了常存，幽靈不昏。
偏正旋樞臼，離微見道根。
微塵破處大經出，冷口開時諸佛吞。
隨緣歷歷，得用門門。
成褫家事，分付兒孫。
禪人并化主寫真求贊·其三九三
作者：釋正覺
朝代：宋

萎萎羸羸，病起風姿。
跛跛挈挈，老來事業。
坐穩三際平，心空百念絕。
森羅萬象信崝嶸，門門三昧從施設。
禪人并化主寫真求贊·其三九九
作者：釋正覺
朝代：宋

湛存不渾，靈明不昏。
派分河漢底，流决崑崙源。
見聞了成一相，影響應空六根。
體本真如，能來生滅之界。
用隨生滅，却入真如之門。
叢林參飽三條篾，雲夢等閑八九吞。
禪人并化主寫真求贊·其三九二
作者：釋正覺
朝代：宋

默默亡言，靈靈見根。
鼓撾塗毒，香燒返魂。
物物無心影受鏡，塵塵出礙聲踰垣。
禪人并化主寫真求贊·其三九五
作者：釋正覺
朝代：宋

慧而能定，定而能應。
空有短長，初無欠剩。
定慧力莊嚴，性相心齊證。
妙觀察智照非功，成所作智同圓鏡。
禪人并化主寫真求贊·其三九八
作者：釋正覺
朝代：宋

影之神，物之春。
鶯喉頰之滑滑，柳眉目之津津。
蜂股華須粉，蠟脾蜜釀醇。
等閑諦了遊戲事，端的還如幻化人。
禪人并化主寫真求贊·其三九六
作者：釋正覺
朝代：宋

默默而遊，月冷天秋。
靡靡而周，雲行水流。
身心無畔岸，機用有錐鈎。
諸塵三昧縱橫句，分付之人拄杖頭。
禪人并化主寫真求贊·其三九四
作者：釋正覺
朝代：宋

髮白齒豁，鼻垂口闊。
坐冷月依依，氣清秋漠漠。
離微出入門開，正偏往來機活。
雙碧耆婆眼有神，分明百草頭邊藥。
禪人并化主寫真求贊·其三二
作者：釋正覺
朝代：宋

髑髏歷乾，鼻孔覺寬。
廓空三際，不立毫端。
面目風霜殺，身心水月寒。
情塵浄盡兮，萬像齊觀。
禪人并化主寫真求贊·其三二〇
作者：釋正覺
朝代：宋

非默而默，不言而言。
鑿混沌朴，决崑崙源。
萬像總持句，諸塵三昧門。
法法心心成佛事，華華葉葉受春恩。
禪人并化主寫真求贊·其三二一
作者：釋正覺
朝代：宋

了了智空，閑閑色融。
髑髏常干世界，鼻孔摩觸家風。
湛湛河源翡翠碧，團團海日珊瑚紅。
禪人并化主寫真求贊·其三二七
作者：釋正覺
朝代：宋

垂老之姿，鬚髮如絲。
淵默之味，耳口無疵。
秋高河影闊，露冷月行遲。
答呼若谷神之應，對事得珠色之隨。
禪人并化主寫真求贊·其三二三
作者：釋正覺
朝代：宋

心心無住，了了有據。
河漢橫秋，斗柄濡露。
須菩提坐禪，憍尸迦雨華。
蚌含明月兔懷胎，勘破少林傳底句。
禪人并化主寫真求贊·其三二九
作者：釋正覺
朝代：宋

規圓矩方，鳧短鶴長。
落日煙村牧笛，平湖月夜魚榔。
禪人并化主寫真求贊·其三二二
作者：釋正覺
朝代：宋

默默道遊，靈靈破幽。
斗魁光轉夜，河漢氣澄秋。
入世隨流，門庭甚休。
青鞋蹈雨俱胝老，放浪風煙百草頭。
禪人并化主寫真求贊·其三二八
作者：釋正覺
朝代：宋

劫壺廓空，一句圓通。
苔生玉殿，體露金風。
妙盡不知處，光回還借功。
鑑像之緣而妙觸非受，谷神之應而隨呼不窮。
禪人并化主寫真求贊·其三二六
作者：釋正覺
朝代：宋

妙明絕思，廓靜無涯。
智空三際，性融二儀。
借功光歷歷，借伴老垂垂。
文彩縱橫成底事，機頭初不掛梭絲。
禪人并化主寫真求贊·其三五〇
作者：釋正覺
朝代：宋

野鶴骨癯，澗松皮粗。
一身閑而雲行林壑，兩眼冷而秋入江湖。
智到無而有，理極有而無。
齊物蝶翻晝夢，隨機蜂理華鬚。
開口也著合也著，風鈴發響谷隨呼。
禪人并化主寫真求贊·其三五一
作者：釋正覺
朝代：宋

爲僧𠜾剞，與世支離。
目瞳青炯炯，頭髮白絲絲。
劫空有句，真得無師。
借功分照用，借位解提持。
萬像森羅一音說，何須特地挂唇皮。
禪人并化主寫真求贊·其三五七
作者：釋正覺
朝代：宋

塵浄無餘，體明而虛。
秋高夜永，河闊星疏。
宛轉兼而到，偏圓卷復舒。
媚川果若珠含蚌，應物何妨井覷驢。
禪人并化主寫真求贊·其三五三
作者：釋正覺
朝代：宋

明白無根，茫茫月魂。
清虛不渾，蒼蒼秋痕。
青天固可背負，諸佛等閑口吞。
情空超物物，妙觸應門門。
了知初不由心念，金色頭陀滅意根。
禪人并化主寫真求贊·其三五九
作者：釋正覺
朝代：宋

雲水孤藤，叢林老僧。
瀾翻口角，雪點眉棱。
長春時節相聯蕊，破夜光明自照燈。
內無絲而繫螘，外無糝而聚蠅。
不起滅定，能應繁興。
禪人并化主寫真求贊·其三五二
作者：釋正覺
朝代：宋

妙存象先，圓成自然。
佛燈燄續，祖華芳聯。
野況煙霞老，秋痕天水連。
生無生性，住無住緣。
隨分雪分齋一鉢，不嫌雲寄屋三椽。
禪人并化主寫真求贊·其三五五
作者：釋正覺
朝代：宋

無心之心，妙超古今。
無相之相，不存情量。
葉落木而秋開，月度山而潮上。
柳絮之風隨，葵華之日向。
禪人并化主寫真求贊·其三五八
作者：釋正覺
朝代：宋

南臺之靜，中邑之應。
圓明之知，平等之性。
爛柯棋局樵，釣雪華亭艇。
披叢林明白之襟，握雲水清凉之柄。
動自風流，閒宜月定。
心聞況是賞音，相廗何妨打令。
禪人并化主寫真求贊·其三五六
作者：釋正覺
朝代：宋

默而靜專，體之妙全。
情盡性傳，心空覺圓。
閒閒遊幻世，了了應塵緣。
燈籠露柱渾機用，翠竹黄華總說禪。
禪人并化主寫真求贊·其三五四
作者：釋正覺
朝代：宋

眸子射人，秋澗之津。
顛毛衰白，霜松之晨。
赤湖之林，潮漲而長鯨𩥇浪。
丹桂之影，月寒而老兔推輪。
明功借位，起幻入塵。
百草頭邊有芳信，縱橫指點自家春。
禪人并化主寫真求贊·其三八
作者：釋正覺
朝代：宋

靜據胡床，久而愈芳。
默亡痕黑白，貧不覺蒼黄。
住無相兮龜之藏，行無章兮鳥之翔。
月爛爛而魚吞光，華菲菲而蜂採香。
相隨來也，觸處堂堂。
禪人并化主寫真求贊·其三八〇
作者：釋正覺
朝代：宋

默默有句兮祖祖相傳，心心無住兮靈靈自然。
石藴玉而輝山，淵含珠而媚川。
千億門開彌勒彈，三十年用俱胝禪。
一乘底事，百草頭邊。
禪人并化主寫真求贊·其三八一
作者：釋正覺
朝代：宋

二儀之門，萬象之根。
有無難議，青白不痕。
借功承祖禰，了事付兒孫。
採華香負蜜蜂股，齊物夢翻蝴蝶槐。
即相離相，知恩報恩。
禪人并化主寫真求贊·其三八七
作者：釋正覺
朝代：宋

皴皮似雞，疏齒如鯢。
諸緣坐斷，一句全提。
夜月圓明兮珊瑚海闊，晚雲破碎兮玳瑁天低。
禪人并化主寫真求贊·其三八三
作者：釋正覺
朝代：宋

雪拭晚晴，水受秋清。
天空四壁，月冷三更。
湛存而獨立，定應而周行。
二儀之道成且平，萬像之印虛不盈。
鷗鳥情閒機事外，夕陽沙上未寒盟。
禪人并化主寫真求贊·其三八九
作者：釋正覺
朝代：宋

古岩老僧，百事不能。
飽雪筠林野之姿，癯猶高節。
抱松石歲寒之骨，老更蒼稜。
去就且拙，唱酬可憎。
慎嚴逆流洞水道，孝滿顛酒曹山曾。
禪人并化主寫真求贊·其三八五
作者：釋正覺
朝代：宋

枯槁形骸，虛明性懷。
秋河夜月，老樹蒼崖。
一機色前自宛轉，萬像頭上誰安排。
雲門拄杖，趙州草鞋。
禪人并化主寫真求贊·其三八八
作者：釋正覺
朝代：宋

肌骨瘦寒，氣貌衰殘。
坐冷秋生河闊，心空月墮潮乾。
善財遊歷百城了，樓閣門開指一彈。
禪人并化主寫真求贊·其三八四
作者：釋正覺
朝代：宋

老身且懶，居然從簡。
白雪覆顛，烏華亂眼。
心光傳祖燈，手段破家產。
到不到趙州喫茶，回不回睦州擔板。
借問諸人識也無，青山骨秀閑雲散。
禪人并化主寫真求贊·其三六
作者：釋正覺
朝代：宋

風觀癡甚，形骸老生。
眉稜陰覺重，鼻息靜還清。
二儀未兆，一點圓明。
霜洗斗牛濕，秋晴河漢橫。
莫將毫忽痕空性，向道環中長太平。
禪人并化主寫真求贊·其三六〇
作者：釋正覺
朝代：宋

雪髮霜鬚，鯢齒雞膚。
年侵蒲柳，日在桑榆。
用持智之大柄，靜守道之元樞。
而今百草頭邊用，妙得雲門一字俱。
禪人并化主寫真求贊·其三六九
作者：釋正覺
朝代：宋

坐忘是非，默見離微。
佛祖之陶冶，天地之範圍。
髑髏眉底眼，空劫句中機。
青原赭色麒麟步，藥嶠金毛師子威。
相逢捉手，大道同歸。
禪人并化主寫真求贊·其三六五
作者：釋正覺
朝代：宋

有應之身，無位之人。
隨方而見，妙觸而神。
山林森森春在木，江湖澹澹秋生津。
語不投機不展事，雲門一路從來親。
禪人并化主寫真求贊·其三六八
作者：釋正覺
朝代：宋

身老而衰，根鈍且遲。
霽冷河闊，天空斗垂。
圓明三隻目，受用兩莖眉。
塵剎大千縱橫而妙觸，三尺丈六笑語而相隨。
禪人并化主寫真求贊·其三六六
作者：釋正覺
朝代：宋

一切相空，其後之心。
一切心空，其後之相。
幽谷雲生，寒潭月上。
應因緣平定二儀，了幻化森羅萬像。
恰恰不疑，如指諸掌。
禪人并化主寫真求贊·其三六四
作者：釋正覺
朝代：宋

疏齒如鯢，皴皮若雞。
萬機頓削，一句全提。
湛存性海闊，圓明心月低。
有信風雷還破蟄，無言桃李自成蹊。
禪人并化主寫真求贊·其三四〇
作者：釋正覺
朝代：宋

煙蒼蒼兮白鳥飛，水茫茫兮金鱗嬉。
空杳杳兮智不知，覺冥冥兮性所宜。
包萬像而括二儀，徹三際而周四維。
影象纍纍，品類差差。
發揮元自我，點化更由誰。
方之則矩，圓之則規。
不須特地，且麽過時。
兀兀騰騰，憨憨癡癡，跛跛挈挈而萎萎羸羸。
禪人并化主寫真求贊·其三四一
作者：釋正覺
朝代：宋

說通齒豁，宗通句活。
師座心空，劫壺步闊。
就位了無機，爛柯曾有著。
招手相隨恁麽來，百草頭邊活卓卓。
禪人并化主寫真求贊·其三四七
作者：釋正覺
朝代：宋

其離而入，其微而出。
一彈指響樓閣開，身現門門千百億。
禪人并化主寫真求贊·其三四九
作者：釋正覺
朝代：宋

理極非身，智明自神。
三緣未作，一默含純。
回途異類，出歷諸塵。
彎彎月下漣漪水，剪剪風斜楊柳春。
禪人并化主寫真求贊·其三四二
作者：釋正覺
朝代：宋

性了有餘，體含太虛。
心空歷歷，道契如如。
答響神居谷，隨緣井覷驢。
向道塵塵住三昧，何妨觸處卷而舒。
禪人并化主寫真求贊·其三四八
作者：釋正覺
朝代：宋

絕待而靈，無得而名。
就位難辨，借功證成。
合伴應時節，隨事放光明。
神歌社舞閑心適，塊雨條風樂太平。
禪人并化主寫真求贊·其三四六
作者：釋正覺
朝代：宋

默學少林，靜全本心。
幽靈絕待，虛明自任。
玉線金鍼世家事，鸞膠鳳絃山水音。
隨方善應，不用相尋。
禪人并化主寫真求贊·其三四四
作者：釋正覺
朝代：宋

一印印空，三乘莫窮。
智了離微句，身分函蓋同。
彌勒駕來樓閣外，文殊家住覺城東。
隨身干木，到處家風。
禪人并化主寫真求贊·其九
作者：釋正覺
朝代：宋

識浪瀝乾，肚皮束寬。
口翻瀾而海闊，髮垂雪而山寒。
妙傳家法髑髏眼，巧幻神通赤肉團。
相隨來也，搥鑿無瘢。
禪人并化主寫真求贊·其九〇
作者：釋正覺
朝代：宋

心得而真，物應而神。
幻住三昧，覺了諸塵。
灑灑落落不共法，浩浩蕩蕩無邊身。
明明白白隨流月，葉葉華華到處春。
禪人并化主寫真求贊·其九一
作者：釋正覺
朝代：宋

情謂之外兮言路那通，形殻之外兮模畫那同。
一方明有月，萬簌嘯而風。
其應而妙，其用而沖。
圖星之拱兮周羅而北，流水之向兮曲折而東。
禪人并化主寫真求贊·其九七
作者：釋正覺
朝代：宋

肅蕭而秋，萬化潛收。
英英而春，羣彙舒伸。
天地之間誰造物，樞機之發是何人。
禪人并化主寫真求贊·其九三
作者：釋正覺
朝代：宋

寒箸蒼山之骨，雪壓老松之顛。
形氣清而有像，心跡泯而亡緣。
諸塵不受，一印周旋。
大大小小兮方方圓圓。
神觀湛湛，和氣津津。
玉澗流月，瓊林發春。
恰恰相融也何此何彼，堂堂不在也奪境奪人。
禪人并化主寫真求贊·其九九
作者：釋正覺
朝代：宋

凄然而秋，眼冷心休。
溫然而春，口笑眉伸。
了了無分別智，恢恢不思議仁。
亡機返朴，得用還淳。
圖畫之巧，那有其神。
禪人并化主寫真求贊·其九二
作者：釋正覺
朝代：宋

木石形骸，冰雪肝膽。
一點妙難名，十方機未感。
寒林摇落兮誰捋老虎之鬚，滄海潮乾兮誰探老驪之頷。
默默湛存，昭昭元鑒。
發用也連乾斷坤，緣應也明離暗坎。
禪人并化主寫真求贊·其九八
作者：釋正覺
朝代：宋

八字眉低，四方口闊。
髮色松雪寒，目光巖電爍。
橐籥之空，樞機之活。
其間勿你安排，裏許是誰造作。
影草不彰兮妙觸無瘢，沒身不殆兮長生有藥。
禪人并化主寫真求贊·其九六
作者：釋正覺
朝代：宋

默默有得，靈靈無依。
妙窮出沒，照徹離微。
萬像齊收一印，三昧遍在羣機。
而今恁麽相隨去，終日如愚不我違。
禪人并化主寫真求贊·其九四
作者：釋正覺
朝代：宋

心空月高，髮白雪饒。
氣吞百川兮其口如海，浪卷萬里兮其舌翻潮。
一句直指，三乘獨超。
忽雷破蟄起平地，赤脚踏虹登九霄。
影草笑無術，爛柯知有樵。
禪人并化主寫真求贊·其二
作者：釋正覺
朝代：宋

氣清水秋，骨寒木槁。
青眼柳春深，白頭山雪早。
具大人相也空落不驚，有大力量也風吹便倒。
箇些妙處難傳，向道畫工草草。
禪人并化主寫真求贊·其二〇
作者：釋正覺
朝代：宋

三河野人，兩浙社賓。
湛存該理智，妙觸出根塵。
烏藤行脚叢林事，鈯斧住山雲水身。
禪人并化主寫真求贊·其二〇〇
作者：釋正覺
朝代：宋

澄潭之月，蒼山之雪。
清白家風，靈明事業。
秋空浄無痕，野雲閑不徹。
如今借問旁觀，且道看何行列。
禪人并化主寫真求贊·其二〇一
作者：釋正覺
朝代：宋

體之象先，得之自然。
心空有以，道大誰傳。
蟾在珊瑚之樹，蚌藴明珠之淵，彈指分身兮三千大千。
禪人并化主寫真求贊·其二〇七
作者：釋正覺
朝代：宋

鬚髮垂白，面皮淡黄。
茶醒睡眼，飯塞饑腸。
情田閑自廓，心地浄而光。
雲歛山川雨，月明河漢霜。
門門得用亡機械，箇事十成誰覆藏。
禪人并化主寫真求贊·其二〇三
作者：釋正覺
朝代：宋

青山之主兮體本平等，白雲之賓兮用能自然。
應有餘兮神不可測，得其簡兮妙不可傳。
禪人并化主寫真求贊·其二〇九
作者：釋正覺
朝代：宋

靜而不紛，野而不文。
丘壑身心麋鹿共，江湖風月白鷗分。
禪人并化主寫真求贊·其二〇二
作者：釋正覺
朝代：宋

漆點兩眼，雪絲半頭。
嗒然亡耦，轉處還幽。
一等高閑兮餘雲歛霽，十方清白兮片月摩秋。
禪人并化主寫真求贊·其二〇五
作者：釋正覺
朝代：宋

面目古怪，氣宇深清。
澗月夜白，松雪寒明。
舜若之身兮誰前誰後，首羅之眼兮不縱不橫。
相隨來也，流水浮萍。
禪人并化主寫真求贊·其二〇八
作者：釋正覺
朝代：宋

髮白而老，面黄仍病。
窮地水火風之根，得見聞覺知之柄。
一氣專柔，諸塵善應。
魏臭而良，橘陳而令。
盡大地藥了調和之治方，滿虛空身識起滅之緣性。
禪人并化主寫真求贊·其二〇四
作者：釋正覺
朝代：宋

秋山骨瘦，秋水神清。
岩松寒更翠，澗月夜還明。
靈然曲木坐不語，四海九州俱太平。